text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Igama lilunge ngakumbi kuneoli elungileyo,+ yaye umhla wokufa ulunge ngaphezu komhla wokuzalwa.+
2 Kulunge ngakumbi ukuya endlwini yokuzila kunokuya endlwini yesidlo,+ ngenxa yokuba oko kukuphela koluntu lonke; yaye ophilileyo ufanele akufake entliziyweni yakhe oku.
3 Kulunge ngakumbi ukukhathazeka kunokuhleka,+ kuba ngokusangana kobuso intliziyo ilunga ngakumbi.+
4 Intliziyo yabazizilumko isendlwini yabazilileyo,+ kodwa intliziyo yesiyatha isendlwini yemihlali.+
5 Kulunge ngakumbi ukuva ukhalimelo lwesilumko+ kunomntu ova ingoma yabaziziyatha.+
6 Kuba njengesandi sameva phantsi kwembiza, kunjalo ukuhleka kwesiyatha;+ kwanako oku kungamampunge.
7 Kuba ingcinezelo nje isengasiphambanisa isilumko,+ yaye isipho+ sinokuyitshabalalisa intliziyo.+
8 Kulunge ngakumbi ukuphela kombandela kunokuqalwa kwawo.+ Ulunge ngakumbi onomonde kunalowo unomoya onekratshi.+
9 Musa ukukhawuleza ukucaphuka ngomoya wakho,+ kuba ukucaphuka kuhlala esifubeni sabaziziyatha.+
10 Musa ukuthi: “Kutheni le nto imihla yangaphambili ibilunge ngakumbi kunale?”+ kuba asibobulumko+ ukukubuza oku.
11 Bulungile ubulumko kunye nelifa yaye buyingenelo kwabo babona ilanga.+
12 Kuba ubulumko buyakhusela+ njengokuba nemali ikhusela;+ kodwa ingenelo yolwazi kukuba ubulumko bubagcina bephila abo banabo.+
13 Wubone umsebenzi+ woTHIXO oyinyaniso, kuba ngubani na onokukwazi ukuyenza ithi tye into ayenze yagwenxa?+
14 Ngomhla olungileyo zingqine unokulunga,+ yaye ngomhla wentlekele bona ukuba uTHIXO oyinyaniso wenze lo kanye njengalowa,+ ukuze uluntu lungafumani nantoni na konke konke emva kwalo.+
15 Yonk’ into ndiyibonile ebudeni bemihla yam elilize.+ Kubakho ilungisa elitshabalala ebulungiseni balo,+ yaye kubekho ongendawo oqhubeka ithuba elide ebubini bakhe.+
16 Musa ukuba lilungisa kakhulu,+ yaye ungazibonakalisi usisilumko ngokugqithiseleyo.+ Yini na ukuba uziphanzise?+
17 Musa ukuba ngongendawo kakhulu,+ yaye ungabi sisidenge.+ Yini na ukuba ufe ingekabi lixesha lakho?+
18 Kulunge ngakumbi ukuba ubambelele koku, kodwa nakuko okuya ungasisusi isandla sakho;+ kuba owoyika uThixo uya kuphumelela kuko konke.+
19 Ubulumko bunamandla ngakumbi kwisilumko kunamadoda alishumi asemagunyeni esixekweni.+
20 Kuba akukho mntu ulilungisa emhlabeni oqhubeka esenza okulungileyo angoni.+
21 Musa ukuyinikela intliziyo yakho kuwo onke amazwi abawathethayo abantu,+ ukuze ungamva ekuqalekisa+ umkhonzi wakho.
22 Kuba intliziyo yakho yazi kakuhle ukuba nawe ubaqalekise izihlandlo ezininzi abanye.+
23 Konke oku ndikuvavanye ngobulumko. Ndathi: “Ndiya kuba nobulumko.” Kodwa baba kude kum.+
24 Oko kukhoyo kukude yaye kunzulu ngokugqithiseleyo. Ngubani na onokukufumana?+
25 Ndajika mna, entliziyweni yam ukuze ndazi,+ ndikhangele, ndifune ubulumko+ nesizathu sezinto,+ nokuze ndazi ngobungendawo bobuyatha nobudenge bempambano;+
26 ndaza ndafumanisa ukuba: Eyona nto ikrakra ngaphezu kokufa+ libhinqa elineminatha yokuzingela nelinentliziyo engumnatha orhuqwayo nelinezandla ezingamakhamandela.+ Ulungile phambi koTHIXO oyinyaniso lowo ulibalekayo, kodwa uyona lowo uthinjwa lilo.+
27 “Yabona! Kuko oko endiye ndakufumanisa,” utsho umhlanganisi,+ “ukuba umele udibanise enye into kunye nenye, ukuze ufikelele esigqibeni,+
28 obuqhubeka usifuna umphefumlo wam, kodwa awasifumana. Ndifumene indoda yanye kwabaliwaka, kodwa andilifumananga+ ibhinqa phakathi kwabo bonke aba.+
29 Yabona! Koku kuphela endikufumeneyo, kukuba uTHIXO oyinyaniso walwenza uluntu lwathi tye,+ kodwa lusuke lona lwafuna amacebo amaninzi.”+
Yithumele
Yithumele
INtshumayeli 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=21&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D21%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
30 Laza ilizwi likaYehova laqhubeka lifika kum, lisithi:
2 “Nyana womntu, profeta, uthi,+ ‘Itsho iNkosi enguMongami uYehova ukuthi: “Bhombolozani, nithi, ‘Hayi ke loo mini!’+
3 kuba imini ikufuphi, ewe, imini kaYehova ikufuphi.+ Imini yamafu,+ iya kungqineka ilixesha elimisiweyo leentlanga.+
4 Yaye ngokuqinisekileyo ikrele liya kuyifikela iYiputa,+ neentlungu eziqatha zimele zibekho eTiyopiya ekuweni kwalowo ubuleweyo eYiputa baze okunene bayithabathe indyebo yalo neziseko zalo bazidilize.+
5 ITiyopiya+ nePuti+ neLudi neqela elingumxube+ neKubhi noonyana belizwe lomnqophiso—baya kuwa likrele kunye nabo.”’+
6 “Utsho uYehova ukuthi, ‘Nabaxhasi beYiputa baya kuwa, neqhayiya lamandla ayo limele lihle.’+
“Ukususela eMigdoli+ ukusa eSiyene+ baya kuwa likrele,’ itsho iNkosi enguMongami uYehova.
7 ‘Baya kuphanziswa phakathi kwamazwe aphanzisiweyo, nezixeko zayo ziya kuba phakathi kwezixeko ezichithakeleyo.+
8 Baya kwazi ukuba ndinguYehova ekufakeni kwam umlilo eYiputa baze bonke abancedi bayo okunene baphuke.+
9 Ngaloo mini abathunywa baya kuphuma phambi kwam ngeenqanawa, ukuze bayiqhubele ekubeni ingcangcazele+ iTiyopiya ezithembileyo. Yaye kumele kubekho iintlungu eziqatha kubo ngemini yeYiputa, kuba, khangela! imele ifike.’+
10 “Itsho iNkosi enguMongami uYehova ukuthi, ‘Ndiza kusiyekisa isihlwele saseYiputa ngesandla sikaNebhukaderetsare ukumkani waseBhabhiloni.+
11 Yena nabantu bakhe abakunye naye, oozwilakhe beentlanga,+ bayaziswa ukuze bonakalise ilizwe. Yaye bamele bayirholele amakrele iYiputa baze balizalise ilizwe ngababuleweyo.+
12 Kwaye imijelo yomNayile+ ndiza kuyenza umhlaba owomileyo, ndilithengise ilizwe ezandleni zabantu abanobubi,+ ndiliphanzise ilizwe nokuzala kwalo ngesandla sabasemzini.+ Mna, Yehova, ndithethile.’+
13 “Itsho iNkosi enguMongami uYehova ukuthi, ‘Ndiza kuzitshabalalisa izithixo ezinezothe+ ndize ndibayekise noothixo abangenaxabiso eNofu,+ yaye akuyi kuphinda kubekho sikhulu kwilizwe laseYiputa; kwaye ngokuqinisekileyo ndiya kufaka ukoyika kwilizwe laseYiputa.+
14 Ndiza kuyiphanzisa iPatrosi+ ndifake umlilo eTsowan+ ndize ndiyigwebe iNo.+
15 Ndiza kuphalaza ubushushu bam+ phezu kweSin, inqaba yeYiputa, ndize ndinqumle isihlwele saseNo.+
16 Ndiza kufaka umlilo eYiputa. Nakanjani na iSin iya kuba sezintlungwini eziqatha, neNo ngokwayo iya kuthinjwa ngokuvulwa kweentanda; iNofu ke yona—iya kuba neentshaba ngexesha lasemini!
17 Bona ke abafana baseOni+ nasePibheseti, baya kuwa likrele, izixeko zona ziya kuya ekuthinjweni.
18 Yaye eTehafenesi+ okunene imini iya kuba mnyama, ekuzaphuleni kwam apho iidyokhwe zaseYiputa.+ Neqhayiya lamandla akhe okunene liya kuyekiswa apho.+ Ke yena, uya kugutyungelwa ngamafu,+ needolophu eziphantsi kwakhe ziya kuya ekuthinjweni.+
19 Kwaye ndiza kuyigweba iYiputa;+ ukuze bazi ukuba ndinguYehova.’”
20 Kwathi ngonyaka weshumi elinanye, ngeyokuqala inyanga, ngowesixhenxe umhla enyangeni leyo, lafika kwakhona ilizwi likaYehova kum, lisithi:
21 “Nyana womntu, ngokuqinisekileyo ndiya kuyaphula ingalo kaFaro ukumkani waseYiputa,+ kwaye ayiyi kubotshwa konke konke ukuze iphiliswe ngokufaka isibopho sokuyibopha,+ ukuze yomelele ibambe ikrele.”
22 “Ngoko ke itsho iNkosi enguMongami uYehova ukuthi, ‘Yabona, ndinxamnye noFaro ukumkani waseYiputa,+ yaye ndiza kuzaphula iingalo+ zakhe, eyomeleleyo neyaphukileyo,+ ndiliwise ikrele esandleni sakhe.+
23 Ndiza kuwachithachitha amaYiputa phakathi kweentlanga ndize ndiwasasaze emazweni.+
24 Ndiza kuzomeleza iingalo zokumkani waseBhabhiloni+ ndize ndilinikele esandleni sakhe ikrele lam,+ yaye ndiza kuzaphula iingalo zikaFaro, kwaye ngokuqinisekileyo uya kugcuma kakhulu phambi kwakhe njengalowo ungxwelerhekileyo.+
25 Ndiza kuzomeleza iingalo zokumkani waseBhabhiloni, zona ke iingalo zikaFaro ziya kuwa; bazi ukuba ndinguYehova ekunikeleni kwam ikrele lam esandleni sokumkani waseBhabhiloni aze okunene alolulele kwilizwe laseYiputa.+
26 Yaye ndiza kuwachithachitha amaYiputa phakathi kweentlanga+ ndize ndiwasasaze emazweni; azi ukuba ndinguYehova.’”
Yithumele
Yithumele
Hezekile 30
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=30&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D30%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
13 Nasi isibhengezo nxamnye neBhabhiloni+ awasibonayo uIsaya unyana ka-Amotsi+ embonweni:
2 “Phakamisani umqondiso+ phezu kwentaba enamawa angenanto. Baphakamiseleni ilizwi, niwangawangise ngesandla,+ ukuze beze emasangweni ezidwangube.+
3 Mna ndikhuphe umyalelo kwabo bangcwalisiweyo bam.+ Ndibabizele ukubonakalisa umsindo wam+ abam abanamandla, abam abagcobileyo ngobuhandiba.
4 Phulaphula! Isihlwele ezintabeni, ngathi sisizwana esikhulu!+ Phulaphula! Ukuxokozela kwezikumkani zeentlanga zihlanganiselwe ndawonye!+ UYehova wemikhosi uhlanganisa umkhosi wemfazwe.+
5 Beza bevela kwilizwe elikude,+ eziphelweni zamazulu, uYehova nezixhobo zesiqalekiso sakhe, ukuza konakalisa wonke umhlaba.+
6 “Bhombolozani,+ kuba imini kaYehova isondele!+ Iya kuza njengokuphanga ivela kuSomandla.+
7 Kungenxa yoko le nto zonke izandla ziya kuwa, nentliziyo iphela yomntu ofayo iya kunyibilika.+
8 Yaye abantu baphazamisekile.+ Babanjwe yinimba nokuzibhijabhija; njengomfazi ozalayo baneentlungu zokubeleka.+ Bayajongana bethe manga. Ubuso babo bubuso bamalangatye.+
9 “Khangela! Imini kaYehova iyeza, ikhohlakele inobushushu nokuvutha komsindo, ukuze yenze ilizwe libe yinto yokukhwankqiswa,+ nokuze kubhujiswe aboni belizwe eli.+
10 Kuba zona kanye iinkwenkwezi zamazulu namakroza azo eKesile+ akayi kukhazimlisa kukhanya kwawo; okunene ilanga liya kuba mnyama ekuphumeni kwalo, nenyanga ayiyi kukhanyisa ukukhanya kwayo.
11 Yaye ngokuqinisekileyo ndiya kulohlwaya ilizwe elinemveliso+ ngenxa yobubi balo, nesiphoso sabo kwabo bangendawo. Kwaye okunene ndiya kuliyekisa ikratshi labo bakhukhumeleyo, nekratshi loozwilakhe ndiya kulithoba.+
12 Umntu ofayo ndiya kumenza anqabe ngakumbi kunegolide esulungekisiweyo,+ nomntu wasemhlabeni anqabe ngakumbi kunegolide yakwaOfire.+
13 Kungenxa yoko le nto ndiya kulibangela izulu liphazamiseke,+ nomhlaba uya kunyikima ushenxe endaweni yawo ngokuvutha komsindo kaYehova wemikhosi+ nangemini yomsindo wakhe ovuthayo.+
14 Kuya kuthi ke, njengebhadi elisukelwayo nanjengomhlambi ongenabani wokuwuqokelela,+ bajike, ngamnye aye ebantwini bakowabo; yaye baya kusaba, ngamnye aye kwilizwe lakowabo.+
15 Wonke ubani ofunyenweyo uya kuhlatywa, yaye wonke ubani obanjiweyo xa kutshayelwa uya kuwa likrele;+
16 nabantwana babo kanye baya kutyunyuzwa phambi kwamehlo abo.+ Izindlu zabo ziya kuphangwa, nabafazi babo baya kudlwengulwa.+
17 “Yabona, ndibathumelela amaMedi,+ wona ayigqala njengento engento isilivere nalawo angayoliswayo yigolide.
18 Izaphetha zawo ziya kubageqa abafana.+ Isiqhamo sesizalo akayi kusisizela;+ iliso lawo aliyi kuba nosizi ngoonyana.
19 Kwaye iBhabhiloni, umhombiso wezikumkani,+ ubuhle beqhayiya lamaKhaledi,+ imele ibe njengaxa uThixo wabhukuqa iSodom neGomora.+
20 Ayisoze imiwe,+ ingasoze ihlale izizukulwana ngezizukulwana.+ UmArabhu akayi kumisa ntente yakhe apho, yaye akukho balusi baya kuyeka imihlambi yabo ibuthe apho.
21 Abemi bemimandla engumqwebedu ngokuqinisekileyo baya kubutha apho, nezindlu zabo ziya kuzaliswa zizihuluhulu.+ Iya kuba likhaya leenciniba, needemon ezimilise okweebhokhwe ziya kudloba apho.+
22 Noodyakalashe baya kwenza umkhulungwane kwiinqaba zayo zokuhlala,+ nenyoka enkulu iya kuba semabhotweni oyolo olugqibeleleyo. Ixesha layo likufuphi, nemihla yayo ayiyi kubekelwa elinye ixesha.”+
Yithumele
Yithumele
Isaya 13
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=23&Chapter=13&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D13%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | XA ISIHLOBO SAKHO SISWELEKA
Ukumelana Nentlungu Yokufelwa
Maninzi amacebiso onokuwafumana ngalo mba. Sekunjalo, awaloncedo onke. Ngokomzekelo, abanye basenokukucebisa ukuba ungakhali, okanye ubonise indlela ovakalelwa ngayo. Ukanti abanye basenokukunyanzela ukuba wenze okuchasene noku, uyiveze elubala indlela ovakalelwa ngayo. IBhayibhile isinika imbono elungeleleneyo kulo mba, nexhaswa ngabaphandi bale mihla.
Kwezinye iindawo ijongwa njengethambileyo indoda elilayo. Kodwa ngaba sikho isizathu sokuba neentloni ngokulila enokuba kusekuhleni? Oogqirha bengqondo bayavuma ukuba ukulila kuyinto eqhelekileyo xa ubuhlungu. Kwaye exesheni ukulila kungakunceda uqhubeke nobomi phezu kwabo nje ubunzima obukhulu bokufelwa. Kodwa ukuzibamba kona kunokukwenzakalisa nangakumbi. IBhayibhile ayiyixhasi imbono yokuba indoda ayikhali xa isentlungwini. Ngokomzekelo, cinga ngoYesu. Nangona wayenamandla okovusa abafileyo, walila xa umhlobo wakhe uLazaro wafayo!—Yohane 11:33-35.
Kuqhelekile ukuziva unomsindo xa usentlungwini ngokukodwa xa ukufa kufike ngesiquphe, okanye ungakulindelanga. Zininzi izizathu ezenza umntu ofelweyo abe nomsindo, isenokuba ngamazwi angacingisiswanga nangeyonyaniso athethwa ngumntu ohloniphekileyo. UMike waseMzantsi Afrika uthi: “Ndandineminyaka eyi-14 xa utata wam waswelekayo. Emngcwabeni omnye umfundisi waseTshetshi wathi uThixo ubabizela kuye abantu abalungileyo. * Oku kwandicaphukisa kakhulu kuba sasimdinga utata wethu. Ngoku, sekudlule iminyaka eyi-63 kodwa ndisebuhlungu.”
Kuthekani ngokuzibeka ityala? Ngokukodwa xa umntu efe ngesiquphe, umntu ofelweyo usenokuthi, ‘Ngeyingakhange yenzeke le nto ukuba bendenze le okanye leya.’ Okanye ukugqibelana kwakho nomfi benixabana. Oku kusenokukwenza uzive unetyala nangakumbi.
Ukuba uziva unomsindo okanye uzibeka ityala, kubalulekile ukuba ungayifihli indlela ovakalelwa ngayo. Kunoko, thetha nomhlobo oza kukuphulaphula aze akuqinisekise ukuba iimvakalelo ezinje ziqhelekile kumntu ofelweyo. IBhayibhile isikhumbuza oku: “Iqabane lokwenyaniso lithanda ngamaxesha onke, yaye lingumzalwana ozalelwe ixesha lokubandezeleka.”—IMizekeliso 17:17.
Oyena Mhlobo anokuba naye umntu ofelweyo nguMdali wethu, uYehova uThixo. Thandaza uphalaze imbilini yakho kuye kuba ‘ukukhathalele.’ (1 Petros 5:7) Ngaphezu koko, uthembisa bonke abakwenzayo oku ukuba iingcinga neemvakalelo zabo ziya kuthomalaliswa ‘luxolo lukaThixo olungaphaya kokuqonda.’ (Filipi 4:6, 7) Okunye, mvumele uThixo akuncede ngeLizwi lakhe elithuthuzelayo, iBhayibhile. Bhala uludwe lwezibhalo ezithuthuzelayo. (Jonga ibhokisi ehamba neli nqaku.) Mhlawumbi usenokunkqaya ezimbalwa kuzo. Ukucinga nzulu ngezi zibhalo kunokusinceda ngokukodwa ebusuku xa sisodwa yaye bungehli ubuthongo.—Isaya 57:15.
Kutshanje, indoda eneminyaka eyi-40 ubudala, esiza kuyibiza ngokuba nguJack, iswelekelwe ngumfazi wayo obenomhlaza. UJack uthi ngamanye amaxesha uziva elilolo kakhulu. Kodwa uye wancedwa ngumthandazo. Uthi: “Xa ndithandaza kuYehova, andiziva ndililolo. Ndidla ngokuphuthelwa ebusuku bungaphindi buhle ubuthongo bam. Emva kokufunda nokucingisisa ngeZibhalo ezithuthuzelayo nokuthandaza ndiphalaza imbilini yam, ndiye ndizive ndizolile yaye ndinoxolo, kwaye ingqondo nentliziyo yam ziyazola ndize ndikwazi ukulala.”
Intwazana egama linguVanessa yaswelekelwa ngunina owayegula. Naye uye waweva amandla omthandazo. Uthi: “Xa kunzima nyhani, ndiye ndibize nje igama likaThixo ndize ndilile. UYehova ebeyimamela imithandazo yam aze andinike amandla endiwadingayo.”
Abanye abacebisi babantu abaswelekelweyo bacebisa nabani na ofelweyo ukuba azibandakanye nemisebenzi yokunceda abanye abantu. Ukwenza ngaloo ndlela kunokuzisa uvuyo kwaye kudambise intlungu. (IZenzo 20:35) AmaKristu amaninzi afelweyo aye akufumanisa kuluncedo ukunceda abanye abantu kwaye kuthuthuzela.—2 Korinte 1:3, 4.
^ isiqe. 5 Le asiyomfundiso yeBhayibhile. IBhayibhile ichaza izizathu ezithathu zokuba abantu bafe.—INtshumayeli 9:11; Yohane 8:44; Roma 5:12.


text:
Kutheni Sifanele Sithandaze Egameni LikaYesu?
UYESU wayethanda ukufundisa ngomthandazo. Iinkokeli zonqulo ezingamaYuda zomhla wakhe zazithandaza ‘kwiimbombo zeendlela eziphangaleleyo.’ Ngoba? ‘Ukuze zibonakale ebantwini.’ Kucacile ukuba, zazifuna ukunconywa ngenxa yenzondelelo yazo. Uninzi lwazo lwalusenza imilembelele yemithandazo ngokungathi luya kuviwa ‘ngenxa yokusebenzisa amazwi amaninzi.’ (Mateyu 6:5-8) UYesu wabonisa ukuba ukwenza oko kulilize, ngaloo ndlela enceda abantu abanyanisekileyo bazi oko bamele bakuphephe xa bethandaza. Kodwa akazange aphelele nje ngokubonisa oko abantu bamele bakuphephe xa bethandaza.
UYesu wafundisa ukuba xa sithandaza sifanele sivakalise umnqweno wethu wokungcwaliswa kwegama likaThixo, ukufika koBukumkani bakhe, nokwenziwa kokuthanda kwakhe. Kwakhona wafundisa ukuba kufanelekile ukucela uncedo lukaThixo xa sineengxaki. (Mateyu 6:9-13; Luka 11:2-4) Esebenzisa imizekeliso, uYesu wabonisa ukuba kufuneka sizingise, sibe nokholo size sithobeke ukuze imithandazo yethu iviwe. (Luka 11:5-13; 18:1-14) Ukuze abethelele le mfundiso, naye wayekwenza oko.—Mateyu 14:23; Marko 1:35.
Ngokuqinisekileyo, oko kwabanceda abafundi bakaYesu baphucula imithandazo yabo. Kodwa, uYesu walinda de yaba bubusuku bakhe bokugqibela emhlabeni ngaphambi kokuba afundise abafundi bakhe eyona nto ibalulekileyo ngomthandazo.
“Utshintsho Kwindlela Yokuthandaza”
UYesu wachitha ubusuku bakhe bokugqibela ekhuthaza abapostile bakhe abathembekileyo. Yayilixesha elifanelekileyo lokubachazela into entsha. Wathi: “Ndim indlela nenyaniso nobomi. Akukho bani uzayo kuBawo ngaphandle kokuza ngam.” Kamva wabathembisa oku: “Nakuphi na oko nikucelayo egameni lam, ndiza kukwenza, ukuze uBawo azukiswe ngoNyana. Ukuba nicela nantoni na egameni lam, ndiza kuyenza.” Ngasekupheleni kwengxoxo yakhe, wathi: “De kube leli xesha langoku anikaceli nanye into egameni lam. Celani, niya kwamkela, ukuze uvuyo lwenu luzaliswe.”—Yohane 14:6, 13, 14; 16:24.
Ayebaluleke gqitha la mazwi. Esinye isichazi-magama sithi la mazwi enza “utshintsho kwindlela yokuthandaza.” UYesu wayengathi makuthandazwe kuye endaweni yokuthandaza kuThixo. Kunoko, wayebonisa indlela entsha yokuthandaza kuYehova uThixo.
Enyanisweni, uThixo ebesoloko eyiphulaphula imithandazo yabakhonzi bakhe abathembekileyo. (1 Samuweli 1:9-19; INdumiso 65:2) Kodwa, ngoxa amaSirayeli ayengabantu bakaThixo bomnqophiso, abo babefuna ukuba imithandazo yabo iviwe babemele baqonde ukuba uSirayeli luhlanga olukhethwe nguThixo. Yaye kamva, ngexesha likaSolomon, babemele baqonde ukuba itempile yindawo yemibingelelo ekhethwe nguThixo. (Duteronomi 9:29; 2 Kronike 6:32, 33) Kodwa, le ndlela yokunqula yayiyeyokwexeshana. Umpostile uPawulos wabhala wathi, uMthetho owanikwa uSirayeli kunye nemibingelelo eyayisenziwa etempileni ‘yayisisithunzi sezinto ezilungileyo eziza kuza, kodwa ingenawo owona mongo wezinto.’ (Hebhere 10:1, 2) Isithunzi sasimele sithathelw’ indawo yinto yokoqobo. (Kolose 2:17) Ukususela ngoNisan 14, 33 C.E., ukuba nolwalamano noYehova kwakungaxhomekekanga ekuthobeleni uMthetho kaMoses. Kunoko, kwakuxhomekeke ekuthobeleni lowo uMthetho wawubhekisela kuye—uKristu Yesu.—Yohane 15:14-16; Galati 3:24, 25.
Igama “Elingaphezu Kwawo Onke Amanye Amagama”
UYesu wachaza indlela ebalaseleyo yokuthandaza kuYehova, wabonisa ukuba ungumhlobo obangela ukuba imithandazo yethu iviwe ize iphendulwe nguThixo. Yintoni ebangela ukuba uYesu asenzele oku?
Ekubeni sonke sinesono, akukho nto sinokuyenza enokusihlambulula okanye isenze sifanelekele ukuba nobuhlobo noThixo wethu ongcwele uYehova. (Roma 3:20, 24; Hebhere 1:3, 4) Kodwa ke, uYesu wanikela ngobomi bakhe obufezekileyo waza wahlawulela izono zabantu. (Roma 5:12, 18, 19) Ngoko bonke abantu banethuba lokuxolelwa izono baze babe ‘nenkululeko yokuthetha’ noThixo—kodwa kuphela ukuba babonisa ukholo kwidini likaYesu baze bathandaze egameni lakhe.—Efese 3:11, 12.
Xa sithandaza egameni likaYesu sibonisa ukholo kwindima anayo ekuphumezeni injongo kaThixo ngeendlela ezintathu: (1) ‘UyiMvana kaThixo’ eyaba lidini ukuze kuxolelwe izono zethu. (2) Wavuswa nguYehova yaye ngoku ‘ungumbingeleli omkhulu’ osenza sifumane iingenelo zentlawulelo. (3) Nguye kuphela “indlela” yokusondela kuYehova ngomthandazo.—Yohane 1:29; 14:6; Hebhere 4:14, 15.
Siyamzukisa uYesu ngokuthandaza egameni lakhe. Kufanelekile ukuba simzukise ngoba uYehova uthanda ukuba “egameni likaYesu agobe onke amadolo . . . , zize zonke iilwimi zivume ekuhleni ukuba uYesu Kristu uyiNkosi nto leyo eluzuko kuThixo uYise.” (Filipi 2:10, 11) Okubaluleke ngakumbi kukuba xa sithandaza egameni likaYesu sizukisa uYehova, lowo wanikela ngoNyana wakhe ngenxa yethu.—Yohane 3:16.
Sifanele sithandaze ‘ngentliziyo iphela,’ singadlulisi nje usana kunina
Ukuze siqonde ukubaluleka kwendima kaYesu, iBhayibhile imbiza ngamagama awahlukahlukeneyo. * La magama asinceda siqonde iingenelo esizifumanayo ngenxa yoko asenzele kona uYesu, noko aza kusenzela kona kwixa elizayo. (Funda ibhokisi ethi “ Indima Ebalulekileyo KaYesu”) Eneneni, uYesu uye wanikwa “igama elingaphezu kwawo onke amanye amagama.” Unikwe lonke igunya ezulwini nasemhlabeni.—Filipi 2:9; Mateyu 28:18.
Ungadlulisi Nje Usana Kunina
Ukuze imithandazo yethu iviwe nguYehova, simele sithandaze egameni likaYesu. (Yohane 14:13, 14) Kodwa asimele siphindaphinde nje ibinzana elithi “egameni likaYesu.” Ngoba?
Phawula lo mzekeliso. Xa ufumana ileta evela kusomashishini othile, emazantsi isenokubhalwa amazwi athi “owakho ozithobileyo.” Ngaba ucinga ukuba lo somashishini uvakalelwa ngaloo ndlela ngokwenene okanye usebenzisa nje indlela eqhelekileyo yokuqukumbela ileta? Ngoko ke, sifanele sisebenzise ibinzana elithi egameni likaYesu ngokusuk’ entliziyweni, singafani nosomashishini oqukumbela ileta. Nangona sifanele ‘sithandaze ngokungapheziyo,’ sifanele senjenjalo ‘ngentliziyo iphela,’ singadlulisi nje usana kunina.—1 Tesalonika 5:17; INdumiso 119:145.
Sinokukuphepha njani ukulisebenzisa nje ibinzana elithi “egameni likaYesu?” Kutheni ungacamngci ngeempawu zikaYesu ezintle? Cinga ngoko asele ekwenzele kona noko aseza kukwenzela kona. Xa uthandaza, bulela uYehova uze umdumise ngokusebenzisa uNyana wakhe ngendlela emangalisayo. Xa usenjenjalo, uya kuba nentembelo ngakumbi kwesi sithembiso sikaYesu sithi: “Ukuba nicela nantoni na kuBawo uya kuninika yona egameni lam.”—Yohane 16:23.
^ isiqe. 14 Ngokutsho kweVine’s Expository Dictionary of New Testament Words, ibinzana lesiGrike elithi “igama” linokubhekisela “kwigunya, ubuntu, isikhundla, ubungangamsha, amandla, nodumo.”


text:
ISAHLUKO 28
“Nguwe Wedwa Onyanisekileyo”
1, 2. Kutheni kunokuthiwa uKumkani uDavide wayeqhelene nokunganyaniseki?
UKUMKANI UDAVIDE wayeqhelene nokunganyaniseki. Ngaxa lithile ulawulo lwakhe lwagungqiswa ngamayelenqe awayewenzelwa ngamalungu ohlanga lwakhe. Ngaphezu koko, uDavide wangcatshwa ngabanye babo bekulindeleke ukuba babe ngawona maqabane akhe asondeleyo. Khawucinge nje ngoMikali, umfazi wokuqala kaDavide. Ekuqaleni, ‘wayemthanda uDavide,’ ngokungathandabuzekiyo emxhasa kwimisebenzi yakhe njengokumkani. Noko ke, kamva “wamdelela entliziyweni yakhe,” wada wamgqala uDavide ‘njengomnye wabantu abaziziphukuphuku.’—1 Samuweli 18:20; 2 Samuweli 6:16, 20.
2 Kwandula ke kwabakho umcebisi kaDavide, uAhitofele. Icebiso lakhe lalixabisekile ngokungathi lilizwi elivela ngqo kuYehova. (2 Samuweli 16:23) Kodwa, ekuhambeni kwexesha lo mcebisi uthenjiweyo waba ngumngcatshi waza wabandakanyeka kwiyelenqe lemvukelo nxamnye noDavide. Yaye ngubani owayengumphembeleli welo yelenqe? NguAbhisalom, unyana kaDavide uqobo! Elo qili elalithanda ukusebenzisa amathuba ‘laziba iintliziyo zamadoda akwaSirayeli,’ lazimisa njengokumkani ovukelayo. Imvukelo ka-Abhisalom yayiqine kangangokuba uKumkani uDavide wanyanzeleka ukuba asabe ukuze asindise ubomi bakhe.—2 Samuweli 15:1-6, 12-17.
3. Yiyiphi intembelo awayenayo uDavide?
3 Ngaba akukho mntu owahlala enyanisekile kuDavide? Ebudeni babo bonke ubunzima awayekubo, uDavide wayesazi ukuba wayekho. Wayengubani? Akukho wumbi ngaphandle kukaYehova uThixo. UDavide wathi ngoYehova: “Kulowo unyanisekileyo uya kwenza ngokunyaniseka.” (2 Samuweli 22:26) Kuyintoni ukunyaniseka, yaye uYehova uwumisela njani owona mzekelo ubalaseleyo wolu phawu?
Kuyintoni Ukunyaniseka?
4, 5. (a) Kuyintoni ‘ukunyaniseka’? (b) Ukunyaniseka kwahluka njani kukuthembeka?
4 ‘Ukunyaniseka’ kusetyenziswe eZibhalweni zesiHebhere ukubhekisela ekubonakalisweni kobubele bothando ngokungapheliyo de injongo yokubonakaliswa kwabo ifezekiswe. Kubandakanya okungakumbi kunokuthembeka. Ngapha koko, umntu usenokuthembeka kuba nje enyanzelekile. Kanti kona ukunyaniseka kusekelwe eluthandweni. * Kwakhona, igama elithi “ukuthembeka” linokusetyenziswa nakwizinto ezingaphiliyo. Ngokomzekelo, umdumisi wayibiza inyanga “njengengqina elithembekileyo esibhakabhakeni” ngenxa yokuvela kwayo rhoqo ebusuku. (INdumiso 89:37) Kodwa inyanga ayinakuchazwa njengenyanisekileyo. Ngoba? Kuba ukunyaniseka kubhekisela ekubonakalisweni kothando—nto leyo ezingenakukwazi ukuyenza izinto ezingaphiliyo.
Inyanga ibizwa ngokuba lingqina elithembekileyo, kodwa zizidalwa eziphilayo ezinengqondo kuphela ezinokukuxelisa ngokwenene ukunyaniseka kukaYehova
5 Ngokwengcamango yeZibhalo, ukunyaniseka kuhambisana nobubele. Lowo ukubonakalisayo sukuba enolwalamano oluthile nalowo akubonakalisa kuye. Ukunyaniseka okunjalo akubi yinto yamabona-ndenzile. Akuguquguquki ngenxa yeemeko njengamaza olwandle abhudlwa yimimoya. Kunoko, ukunyaniseka, okanye uthando olunyanisekileyo, luzinzile yaye lunamandla okumelana neyona miqobo inzima.
6. (a) Kunqabe kangakanani ukunyaniseka ebantwini, yaye oku kuboniswe njani eBhayibhileni? (b) Yiyiphi eyona ndlela ibalaseleyo yokufunda ngokunyaniseka, yaye ngoba?
6 Inyaniso ikukuba, ukunyaniseka okunjalo kunqabile namhlanje. Ngokufuthi, amaqabane asondeleleneyo “ayonakalisana.” Aya esanda amanani amaqabane omtshato ahlukanayo. (IMizekeliso 18:24; Malaki 2:14-16) Ngangendlela ezixhaphake ngayo izenzo zobuqhetseba singade sizive sesiphinda amazwi omprofeti uMika owathi: “Onyanisekileyo utshabalele emhlabeni.” (Mika 7:2) Nangona abantu besilela ngokufuthi ukubonisa ububele bothando, ukunyaniseka kuluphawu olubalaseleyo lukaYehova. Enyanisweni, eyona ndlela ibalaseleyo yokufunda ngokunyaniseka kukuhlolisisa indlela uYehova ayibonakalisa ngayo le nkalo yothando lwakhe.
Ukunyaniseka Okubalaseleyo KukaYehova
7, 8. Kunokutshiwo njani ukuba nguYehova kuphela onyanisekileyo?
7 IBhayibhile ithi ngoYehova: “Nguwe wedwa onyanisekileyo.” (ISityhilelo 15:4) Kwenzeka njani oko? Abazange na abantu kunye neengelosi bakhe babonise ukunyaniseka okukhulu ngamaxesha athile? (Yobhi 1:1; ISityhilelo 4:8) Yaye kuthekani ngoYesu Kristu? Akanguye na “onyanisekileyo” obalaseleyo kaThixo? (INdumiso 16:10) Ngoko, kunokutshiwo njani ukuba nguYehova kuphela onyanisekileyo?
8 Okokuqala, khumbula ukuba ukunyaniseka kuyinkalo yothando. Ekubeni ‘uThixo eluthando’—isimntwiso salo kanye olu phawu—ngubani onokubonakalisa ukunyaniseka ngokuphelele ngakumbi kunoYehova? (1 Yohane 4:8) Eneneni, iingelosi kunye nabantu zinokuzibonakalisa iimpawu zikaThixo, kodwa nguYehova kuphela onyaniseke ngomlinganiselo ogqithiseleyo. Njengoko ‘enguNyangelemihla,’ ububonakalise ububele bothando ithuba elide ngakumbi kunaso nasiphi na isidalwa sasemhlabeni okanye sasezulwini. (Daniyeli 7:9) Ngoko, uYehova ungumthombo wokunyaniseka. Ulubonakalisa olu phawu ngendlela olungenakuze lubonakaliswe ngayo siso nasiphi na isidalwa. Khawukhe uqwalasele imizekelo embalwa.
9. UYehova ‘unyaniseke njani kuyo yonke imisebenzi yakhe’?
9 UYehova “unyanisekile kuyo yonke imisebenzi yakhe.” (INdumiso 145:17) Ngayiphi indlela? INdumiso 136 inikela impendulo. Apho kucatshulwe izenzo zikaYehova eziliqela, kuquka ukuhlangulwa okuhlab’ umxhelo kwamaSirayeli kuLwandle Olubomvu. Okuphawulekayo kukuba, ndinyana nganye yale ndumiso igxininiswa ngebinzana elithi: “Kuba ububele bakhe bothando [okanye, ukunyaniseka kwakhe] bukho ukusa kwixesha elingenammiselo.” Le ndumiso iqukiwe kwiMibuzo Onokucamngca Ngayo kwiphepha 289. Xa ufunda ezo ndinyana uya kuhlatyw’ umxhelo ziindlela ezininzi aye uYehova wabubonakalisa ngazo ububele bothando ebantwini bakhe. Ewe, uYehova ubonakalisa ukunyaniseka kubakhonzi bakhe abathembekileyo ngokuthi azive izibongozo zabo zokucela uncedo nangokuthi athabathe amanyathelo ngexesha elimiselweyo. (INdumiso 34:6) Uthando olunyanisekileyo lukaYehova kubakhonzi bakhe alugungqi logama nje behlala benyanisekile kuye.
10. UYehova ukubonakalisa njani ukunyaniseka ngokuphathelele imilinganiselo yakhe?
10 Ukongezelela, uYehova ubonakalisa ukunyaniseka kubakhonzi bakhe ngokuthi anamathele kwimilinganiselo yakhe. Ngokungafaniyo nabantu abaguquguqukayo, abalawulwa ziingcamango naziimvakalelo, uYehova akaguquguquki kwiimbono zakhe ngoko kulungileyo nokubi. Ebudeni bamawaka eminyaka, imbono yakhe ngezinto ezinjengokusebenzelana nemimoya, unqulo-zithixo, nokubulala, ayitshintshanga. Esebenzisa umprofeti wakhe uIsaya, wathi: “Kwanasebudaleni bukabani isekwaNdim.” (Isaya 46:4) Ngoko, sinokuba nentembelo yokuba siya kungenelwa ngokulandela ulwalathiso olucacileyo lokuziphatha okuhle olufumaneka eLizwini likaThixo.—Isaya 48:17-19.
11. Nika imizekelo ebonisa ukuba uYehova uzigcina ngokuthembekileyo izithembiso zakhe.
11 Kwakhona uYehova ubonisa ukunyaniseka ngokuthi anamathele elizwini lakhe. Xa exela okuthile kwangaphambili, kuyazaliseka. Ngoko uYehova wathi: “Ilizwi lam eliphuma emlonyeni wam . . . aliyi kubuyela kum ngaphandle kwemiphumo, kodwa ngokuqinisekileyo liya kukwenza oko ndiyoliswa kuko, likuphumelelise ngokuqinisekileyo oko ndilithumele kona.” (Isaya 55:11) Ngokunamathela ngokuthembekileyo elizwini lakhe, uYehova ubonisa ukunyaniseka ebantwini bakhe. Akabenzi balindele ngelize into angazi kuyizisa. UYehova umisela umzekelo ogqibeleleyo kule nkalo kangangokuba umkhonzi wakhe uYoshuwa wathi: “Akukho sithembiso sasilelayo kuzo zonke izithembiso ezilungileyo uYehova awayezenzile kwindlu kaSirayeli; zonke zaba yinyaniso.” (Yoshuwa 21:45) Ngoko, sinokuba nentembelo yokuba asisayi kuze sidaniswe kukusilela kukaYehova ukuphumeza izithembiso zakhe.—Isaya 49:23; Roma 5:5.
12, 13. Ububele bothando bukaYehova bukho “ukusa kwixesha elingenammiselo” ngaziphi iindlela?
12 Njengoko kuphawuliwe ngaphambili, iBhayibhile isixelela ukuba ububele bothando bukaYehova “bukho ukusa kwixesha elingenammiselo.” (INdumiso 136:1) Kwenzeka njani oku? Okokuqala nje, uYehova uzixolela ngokusisigxina izono. Njengoko kuxutyushiwe kwiSahluko 26, uYehova akakhumbuli ubugwenxa bexesha elidlulileyo umntu abebuxolelwe. Ekubeni “bonke bonile baza basilela kuzuko lukaThixo,” ngamnye wethu ufanele abe nombulelo kuba ububele bothando bukaYehova bukho ukusa kwixesha elingenammiselo.—Roma 3:23.
13 Kodwa ububele bothando bukaYehova bukho ukusa kwixesha elingenammiselo nangenye ingqiqo. ILizwi lakhe lithi lowo ulilungisa “ngokuqinisekileyo uya kuba njengomthi otyalwe ngakwimisinga yamanzi, onika isiqhamo sawo ngexesha lawo nonamahlamvu angabuniyo, yaye konke akwenzayo kuya kuphumelela.” (INdumiso 1:3) Khawucinge nje ngomthi omkhulu onamagqabi angabuniyo! Ngoko nathi, ukuba siyoliswa ngokwenene liLizwi likaThixo, siya kuphila ubomi obude, nobunoxolo neziqhamo. Ngokunyanisekileyo uYehova uya kuqhubeka ebanika iintsikelelo ngonaphakade abakhonzi bakhe abathembekileyo. Enyanisweni, kwihlabathi elitsha lobulungisa aza kulizisa uYehova, uluntu oluthobelayo luya kuyoliswa bububele bakhe bothando ukusa kwixesha elingenammiselo.—ISityhilelo 21:3, 4.
UYehova “Akayi Kubashiya Abanyanisekileyo Bakhe”
14. UYehova ulubonisa njani uxabiso ngokunyaniseka kwabakhonzi bakhe?
14 UYehova uye wakubonakalisa ngokufuthi ukunyaniseka kwakhe. Ekubeni uYehova engaguquguquki ngokugqibeleleyo, akaze asilele ekuboniseni ukunyaniseka kubakhonzi bakhe abathembekileyo. Umdumisi wabhala: “Ndakha ndangumfana, kungokunje ndimdala, kodwa andikaboni nabani na olilungisa eshiywe ngokupheleleyo, nenzala yakhe ifuna isonka. Kuba uYehova ngumthandi wokusesikweni, yaye akayi kubashiya abanyanisekileyo bakhe.” (INdumiso 37:25, 28) Enyanisweni, njengoMdali, uYehova ukufanelekele ukunqulwa sithi. (ISityhilelo 4:11) Sekunjalo, ngenxa yokuba enyanisekile, uYehova uyakuxabisa ukuthembeka kwethu.—Malaki 3:16, 17.
15. Chaza indlela ukusebenzisana kukaYehova noSirayeli okwakubalaselisa ngayo ukunyaniseka Kwakhe.
15 Ngobubele bakhe bothando, uYehova uye ngokuphindaphindiweyo wabanceda abantu bakhe xa bebandezelekile. Umdumisi uthi: “Uyayilinda imiphefumlo yabanyanisekileyo bakhe; uyabahlangula esandleni sabangendawo.” (INdumiso 97:10) Khawucinge nje ngendlela awayesebenzisana ngayo nohlanga lukaSirayeli. Emva kokuhlangulwa kwamaSirayeli ngokungummangaliso ukutyhubela uLwandle Olubomvu, amculela ingoma uYehova esithi: “Ubakhokele ngobubele bakho bothando [okanye, “ngothando lwakho olunyanisekileyo,” umbhalo osemazantsi we-NW] abantu bakho obahlanguleyo.” (Eksodus 15:13) Ngokuqinisekileyo oko kuhlangulwa kuLwandle Olubomvu kwakusisenzo sothando olunyanisekileyo lukaYehova. Ngoko ke uMoses wathi kumaSirayeli: “Akubanga ngenxa yobuninzi benu kunezizwana zonke le nto abonise umsa kuni uYehova waza waninyula, kuba nanimbalwa kunezizwana zonke. Kodwa kwaba ngenxa yokunithanda kukaYehova, nangenxa yokusigcina kwakhe isifungo awasifungela ookhokho benu, le nto anikhuphe ngesandla esomeleleyo uYehova, wanikhulula endlwini yamakhoboka, esandleni sikaFaro ukumkani waseYiputa.”—Duteronomi 7:7, 8.
16, 17. (a) Kukuphi ukungabi naluxabiso okothusayo awakubonisayo amaSirayeli, ukanti uYehova wayibonisa njani imfesane kuwo? (b) Inkoliso yamaSirayeli yabonisa njani ukuba ‘kwakungekho kuphiliswa’ kuwo, yaye oku kunikela siphi isilumkiso kuthi?
16 Kambe ke, njengohlanga amaSirayeli asilela ukubonisa uxabiso ngobubele bothando bukaYehova, kuba emva kokuhlangulwa kwawo ‘aqhubeka emona ngakumbi nangakumbi uYehova ngokuvukela Oyena Uphakamileyo.’ (INdumiso 78:17) Kangangeenkulungwane, avukela ngokuphindaphindiweyo, amshiya uYehova aza aphethukela koothixo bobuxoki nakuqheliselo lobuhedeni olungazange luwazisele nto ngaphandle kokuwangcolisa. Sekunjalo, uYehova akazange awaphule umnqophiso wakhe. Kunoko, ngomprofeti uYeremiya, uYehova wababongoza abantu bakhe wathi: “Buya, Sirayeli okreqileyo . . . Andiyi kubusanganisa ubuso bam kuni, kuba ndinyanisekile.” (Yeremiya 3:12) Noko ke, njengoko kuphawuliwe kwiSahluko 25, abona baninzi kumaSirayeli abazange baguquke. Kunoko, “baqhubeka bebagculela abathunywa bakaThixo oyinyaniso bewadelela amazwi akhe bebenza intlekisa abaprofeti bakhe.” Waba yintoni umphumo woko? Ekugqibeleni, “wafika umsindo kaYehova nxamnye nabantu bakhe, kwada akwabakho kuphiliswa.”—2 Kronike 36:15, 16.
17 Yintoni esiyifundayo koku? Sifunda ukuba ukunyaniseka kukaYehova akumenzi ukuba avumele uvula-zibhuqe okanye akhohliseke. Enyanisweni, uYehova ‘unobubele bothando obuninzi,’ yaye uyakuvuyela ukubonisa inceba xa kukho isizathu sokwenjenjalo. Kodwa kuthekani ukuba umenzi-bubi akaguquki? Kwimeko enjalo, uYehova unamathela kwimilinganiselo yakhe yobulungisa aze amgwebe ngokuqatha. Kanye njengoko watsho kuMoses, ‘uYehova akakhe amenze msulwa ofanelwe sisohlwayo.’—Eksodus 34:6, 7.
18, 19. (a) Ukohlwaya kukaYehova abangendawo kusiso njani isenzo sokunyaniseka? (b) UYehova uza kukubonisa njani ukunyaniseka kwakhe kubakhonzi bakhe abaye batshutshiswa ukusa kwinqanaba lokufa?
18 Ukubohlwaya kukaThixo abangendawo nako kusisenzo sokunyaniseka. Njani? Esinye isizathu sifumaneka encwadini yeSityhilelo kwimiyalelo uYehova awayinika iingelosi ezisixhenxe esithi: “Hambani nize niziphalaze izitya ezisixhenxe zomsindo kaThixo emhlabeni.” Xa ingelosi yesithathu iphalaza isitya sayo “emilanjeni nasemithonjeni yamanzi,” aba ligazi. Yandula ke ingelosi leyo ithi kuYehova: “Ulilungisa Wena ukhoyo nowayekho, Wena unyanisekileyo, ngokuba uye wagqiba ekuthini, njengoko beliphalazile igazi labangcwele nelabaprofeti, nabo ubanike igazi ukuba balisele. Kubafanele oko.”—ISityhilelo 16:1-6.
Ngokunyaniseka uYehova uza kubakhumbula abo bangqineke benyanisekile ukusa ekufeni
19 Phawula ukuba ekudluliseleni kwayo eso sigidimi somgwebo, le ngelosi yabhekisela kuYehova ngokuthi “Wena unyanisekileyo.” Ngoba? Ngenxa yokuba ngokutshabalalisa abangendawo, uYehova ubonisa ukunyaniseka kubakhonzi bakhe, abaninzi babo abaye batshutshiswa ukusa kwinqanaba lokufa. Ngokunyanisekileyo, uYehova uhlala ebakhumbula abo banjalo. Uyakulangazelela ukubabona kwakhona aba bathembekileyo, yaye iBhayibhile iqinisekisa ukuba unenjongo yokubavuza ngovuko. (Yobhi 14:14, 15) UYehova akabalibali abakhonzi bakhe abanyanisekileyo ngenxa nje yokuba bengasaphili. Kunoko, “bonke bayaphila kuye.” (Luka 20:37, 38) Injongo kaYehova yokubabuyisela ebomini abo abakhumbulayo ibubungqina bokunyaniseka kwakhe.
Uthando Olunyanisekileyo LukaYehova Luvula Indlela Yosindiso
20. Ngoobani “izitya zenceba,” yaye uYehova ukubonisa njani ukunyaniseka kuzo?
20 Ukutyhubela imbali, uYehova uye wabonisa ukunyaniseka ngendlela ephawulekayo kubantu abathembekileyo. Eneneni, kangangamawaka eminyaka, uYehova uye “wazinyamezela ngokuzeka kade umsindo okukhulu izitya zengqumbo ezenziwe zafanelekela intshabalalo.” Ngoba? “Ukuze baziwe ubutyebi bozuko lwakhe kwizitya zenceba, azilungiselele kwangaphambili ngenxa yozuko.” (Roma 9:22, 23) Ezi “zitya zenceba” ngabo banotyekelo olufanelekileyo abathanjiswe ngomoya oyingcwele ukuba babe ziindlalifa kunye noKristu eBukumkanini bakhe. (Mateyu 19:28) Ngokuvula indlela yokusindiswa kwezi zitya zenceba, uYehova uye wahlala enyanisekile kuAbraham, lowo wenza kuye esi sithembiso somnqophiso: “Ngokuqinisekileyo ziya kuzisikelela ngembewu yakho zonke iintlanga zomhlaba kuba uliphulaphule ilizwi lam.”—Genesis 22:18.
21. (a) UYehova ukubonisa njani ukunyaniseka ‘kwisihlwele esikhulu’ esinethemba lokuphuma “embandezelweni enkulu”? (b) Yintoni ukunyaniseka kukaYehova okukushukumisela ukuba uyenze?
21 UYehova ubonisa ukunyaniseka okufanayo ‘nakwisihlwele esikhulu’ esinethemba lokuphuma “embandezelweni enkulu” nelokuphila ngonaphakade kumhlaba oyiparadesi. (ISityhilelo 7:9, 10, 14) Nangona abakhonzi bakhe bengafezekanga, ngokunyanisekileyo uYehova ubanika ithuba lokuphila ngonaphakade kumhlaba oyiparadesi. Ukwenza njani oko? Ngelungiselelo lentlawulelo—esona senzo sikhulu sokunyaniseka kukaYehova. (Yohane 3:16; Roma 5:8) Ukunyaniseka kukaYehova kuyabatsala abo baneentliziyo ezilambele ubulungisa. (Yeremiya 31:3) Ngaba akuziva usondele kuYehova ngenxa yokunyaniseka okunzulu akubonisileyo kuthi nasaza kukubonisa? Ekubeni sinomnqweno wokusondela kuThixo, ngamana singalwamkela uthando lwakhe ngokuthi sizimisele ngokuqinileyo ukumkhonza ngokunyanisekileyo.
^ isiqe. 4 Kubangel’ umdla ukuphawula ukuba, igama eliguqulelwe ngokuthi “ukunyaniseka” kweyesi-2 kaSamuweli 22:26 kwenye indawo liguqulelwe ngokuthi “ububele bothando” okanye “uthando olunyanisekileyo.”
Funda Okungakumbi
Zixabise Ngokupheleleyo Iimpawu ZikaYehova
Kuthetha ukuthini ukungeneka nokungakhethi buso? Ukucinga ngomzekelo kaYehova kuya kusinceda sizibonakalise ezo mpawu.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
15 Ke kaloku bazalwana, ndinazisa iindaba ezilungileyo+ endazivakalisa kuni,+ ezo nani nazamkelayo, enimiyo kuzo,+
2 nenisindiswa ngazo,+ ukuba nibambelela nkqi kuzo ngentetho endazivakalisa ngayo iindaba ezilungileyo kuni, ngaphandle kokuba, enyanisweni, naba ngamakholwa ngokungenanjongo.+
3 Kuba ndanikezela kuni, phakathi kwezinto zokuqala, oko nam ndakwamkelayo,+ okokuba uKristu wafela izono zethu, ngokutsho kweZibhalo;+
4 wangcwatywa,+ waza wavuswa+ ngomhla wesithathu,+ ngokutsho kweZibhalo;+
5 wabonakala kuKefas,+ nakwabalishumi elinesibini.+
6 Emva koko wabonakala kubazalwana abangaphezu kwamakhulu amahlanu ngexesha elinye, inkoliso yabo esahleliyo nangoku,+ kodwa bambi balele ekufeni.
7 Emva koko wabonakala kuYakobi,+ nakubapostile bonke;+
8 kodwa ekugqibeleni kwabo bonke wabonakala nakum+ ngokungathi kukulowo uzelwe ngaphambi kwexesha.
9 Kuba ndingoyena mncinane+ kubapostile, yaye andikufanelekelanga ukubizwa ngokuba ngumpostile, ngenxa yokuba ndalitshutshisa+ ibandla likaThixo.
10 Kodwa ngobubele obungasifanelanga bukaThixo+ ndiyile nto ndiyiyo. Yaye ububele bakhe obungasifanelanga obabukum abubanga lilize,+ kodwa ndasebenza ukubagqitha bonke,+ kanti ingendim kodwa ibububele obungasifanelanga bukaThixo obukum.+
11 Noko ke, nokuba ndim, nokuba ngabo, senjenjalo thina ukushumayela nize nina nenjenjalo ukukholwa.+
12 Ke kaloku ukuba uKristu uyashunyayelwa ukuba uvusiwe kwabafileyo,+ kwenzeka njani na ukuba abathile phakathi kwenu bathi akukho luvuko lwabafileyo?+
13 Ukuba, eneneni, akukho luvuko lwabafileyo, noKristu akavuswanga.+
14 Kodwa ukuba uKristu akavuswanga, ngokuqinisekileyo ukushumayela kwethu kulilize, nokholo lwethu lulilize.+
15 Ngaphezu koko, nathi soba singqina ubuxoki ngoThixo,+ ngenxa yokuba sinikele ubungqina+ nxamnye noThixo bokuba umvusile uKRISTU,+ angamvusanga, ukuba abafileyo ngokwenene abayi kuvuswa.+
16 Kuba ukuba abafileyo abayi kuvuswa, noKristu akavuswanga.
17 Ngokubhekele phaya, ukuba uKristu akavuswanga, ukholo lwenu alunamsebenzi; nisesezonweni zenu.+
18 Enyanisweni, abo balele ekufeni bemanyene+ noKristu batshabalele.+
19 Ukuba besithembele kuKristu+ kobu bomi kuphela, singabona bokusizelwa kubantu bonke.
20 Noko ke, uKristu uvusiwe kwabafileyo,+ intlahlela+ kwabalele ekufeni.+
21 Ekubeni ukufa+ kungomntu, nokuvuka ekufeni+ kukwangomntu.
22 Kuba kanye njengoko kuAdam bonke besifa,+ ngokunjalo nakuKRISTU bonke baya kwenziwa baphile.+
23 Kodwa ngamnye kuluhlu lwakhe: UKristu intlahlela,+ emva koko abo bangabakaKRISTU ebudeni bobukho bakhe.+
24 Kwandule ke kufike isiphelo, xa enikela ubukumkani kuThixo wakhe noYise, xa etshitshise wonke urhulumente nalo lonke igunya namandla.+
25 Kuba umele alawule njengokumkani ade uThixo azibeke phantsi kweenyawo zakhe zonke iintshaba.+
26 Olokugqibela utshaba oluya kutshitshiswa kukufa.+
27 Kuba uThixo “wazithobela phantsi kweenyawo zakhe zonke izinto.”+ Kodwa xa esithi ‘zonke izinto zithotyiwe,’+ kuyabonakala ukuba akabalwa lowo wazithobela phantsi kwakhe zonke izinto.+
28 Zakuba zithotyelwe phantsi kwakhe zonke izinto,+ uya kwandula ke noNyana ngokwakhe azithobe kuLowo+ wazithobela phantsi kwakhe zonke izinto, ukuze uThixo abe zizinto zonke kubo bonke.+
29 Kungenjalo, baya kwenza ntoni na abo babhaptizwa ngenjongo yokuba ngabo bafileyo?+ Ukuba abafileyo abayi kuvuswa konke konke,+ kutheni bekwabhaptizwa+ ngenjongo yokuba ngabanjalo?
30 Kutheni nathi sisiba semngciphekweni ngamaxa onke?+
31 Mihla le ndijamelana nokufa.+ Oku ndikutsho ngemihlali+ ngenxa yenu, bazalwana, endinayo kuKristu Yesu iNkosi yethu.
32 Ukuba, njengabantu, ndiye ndalwa namarhamncwa e-Efese,+ kundinceda ngantoni na oko? Ukuba abafileyo abayi kuvuswa, “masidle size sisele, kuba ngomso siza kufa.”+
33 Ningalahlekiswa. Unxulumano olubi lonakalisa imikhwa elungileyo.+
34 Vukani niqabuke+ nenze ubulungisa, ningasiqheliseli isono, kuba bambi baswele ulwazi ngoThixo.+ Ndikuthetha oku ukuze nidane.+
35 Noko ke, omnye uya kuthi: “Bavuswa njani na abafileyo? Beza benamzimba unjani na?”+
36 Mntundini ungenangqiqo! Oko ukuhlwayelayo akwenziwa kuphile ngaphandle kokuba kuyafa kuqala;+
37 yaye kona ke oko ukuhlwayelayo, uhlwayela, kungekhona isiqu esiya kuvela, kodwa ukhozo nje,+ nokuba lolwengqolowa okanye naluphi na olunye;
38 kodwa uThixo unika mbewu nganye isiqu+ sayo kanye njengoko ethanda.+
39 Inyama yonke ayifani, kukho inyama yabantu, neyeenkomo, nenyama yeentaka, neyeentlanzi.+
40 Yaye kukho imizimba yasezulwini,+ nemizimba yasemhlabeni;+ lulodwa uzuko+ lwemizimba yasezulwini, lulodwa uzuko lwemizimba yasemhlabeni.
41 Bubodwa ubuqaqawuli belanga,+ bubodwa ubuqaqawuli benyanga,+ bubodwa ubuqaqawuli beenkwenkwezi;+ enyanisweni, inkwenkwezi iyahluka kwenye inkwenkwezi ngobuqaqawuli.
42 Kukwanjalo nangovuko lwabafileyo.+ Uhlwayelwa unokonakala, uvuswa unokungonakali.+
43 Uhlwayelwa ungabekekanga,+ uvuswa unozuko.+ Uhlwayelwa ubuthathaka,+ uvuswa unamandla.+
44 Kuhlwayelwa umzimba wenyama,+ kuvuswa umzimba womoya.+ Ukuba kukho umzimba wenyama, kukwakho nowomoya.
45 Ngokukwanjalo kubhaliwe kwathiwa: “Umntu wokuqala uAdam waba ngumphefumlo ophilayo.”+ UAdam wokugqibela waba ngumoya+ onik’ ubomi.+
46 Noko ke, okokuqala, asikuko okomoya, kodwa kokwenyama, emva koko ibe kokomoya.+
47 Umntu wokuqala uphuma emhlabeni yaye wenziwe ngothuli;+ umntu wesibini uphuma ezulwini.+
48 Njengoko enjalo lowo wenziwe ngothuli,+ bakwanjalo ke nabo benziwe ngothuli; yaye njengoko enjalo lowo ungowasezulwini,+ bakwanjalo ke nabo bangabasezulwini.+
49 Yaye kanye njengoko siye sanawo umfanekiso+ walowo wenziwe ngothuli, siya kuba nawo nomfanekiso+ walowo ungowasezulwini.
50 Noko ke, oku ndiyakutsho, bazalwana, ukuthi inyama negazi azinakubudla ilifa ubukumkani bukaThixo,+ kungenako nokonakala ukudla ilifa ukungonakali.+
51 Khangelani! ndinixelela imfihlelo engcwele: Asiyi kulala ekufeni sonke, kodwa sonke siya kutshintshwa,+
52 ngesiquphe, ngokuqhwanyaza kweliso, ebudeni bexilongo lokugqibela. Kuba liya kukhala ixilongo,+ yaye abafileyo baya kuvuswa bengenakonakala,+ ibe siya kutshintshwa.
53 Kuba oku konakalayo+ kumele kwambathe ukungonakali, noku kufayo kumele kwambathe ukungafi.
54 Kodwa xa oku konakalayo kuthe kwambatha ukungonakali noku kufayo kwambatha ukungafi, liya kwandula ke lenzeke ilizwi elibhaliweyo kwathiwa: “UKufa+ kuginywe ngonaphakade.”+
55 “Kufa, luphi na uloyiso lwakho? Kufa, luphi na ulwamvila lwakho?”+
56 Ulwamvila+ oluvelisa ukufa sisono, kodwa amandla esono nguMthetho.+
57 Makubulelwe ke kuThixo osinika uloyiso ngayo iNkosi yethu uYesu Kristu!+
58 Ngenxa yoko, bazalwana bam abaziintanda, qinani,+ ningabi nakushukuma, nisoloko ninokuninzi kokwenza emsebenzini weNkosi,+ nisazi ukuba ukusebenza kwenu akulolize+ eNkosini.
Yithumele
Yithumele
1 Korinte 15
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=46&Chapter=15&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D46%26Chapter%3D15%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
21 Ke kaloku njengoko wayekhangela wabona izityebi ziphosa izipho zazo kwizikhongozelo zobuncwane.+
2 Wandula ke wabona umhlolokazi othile osisisweli ephosa iingqekembe ezimbini ezincinane zexabiso elincinane kakhulu,+
3 waza wathi: “Eneneni ndithi kuni, Lo mhlolokazi, nangona elihlwempu, uphose ngaphezu kwabo bonke.+
4 Kuba bonke aba baphose izipho ngokuphuma kwintsalela yabo, kodwa lo mfazi ekusweleni kwakhe uphose konke abenokuphila ngako.”+
5 Kamva, njengoko abathile babethetha ngetempile, indlela eyayihonjiswe ngayo ngamatye amahle nezinto ezinikelweyo,+
6 wathi: “Zona ke ezi zinto nizibonayo, kuya kufika imihla ekungayi kusala litye phezu kwelitye apha elingayi kudilizwa.”+
7 Bandula ke bambuza, besithi: “Mfundisi, okunene ziya kubakho nini na ezi zinto, kwaye uya kuba yintoni na umqondiso xa ezi zinto zimiselwe ukubakho?”+
8 Wathi: “Lumkani ningalahlekiswa;+ kuba abaninzi baya kuza egameni lam, besithi, ‘Ndinguye,’ nokuthi, ‘Ixesha elililo lisondele.’+ Musani ukubalandela.
9 Ngapha koko, xa nisiva ngeemfazwe nezidubedube, ningankwantyi.+ Kuba ezi zinto zimele zibekho kuqala, kodwa isiphelo asibikho ngoko nangoko.”
10 Wandula ke wathi kubo: “Uhlanga luya kuvukelana nohlanga,+ nobukumkani buvukelane nobukumkani;+
11 kuya kubakho iinyikima zomhlaba ezinkulu, neendyikitya zokufa nokunqongophala kokutya kwiindawo ngeendawo;+ kuya kubakho imibono eyoyikekayo nemiqondiso emikhulu ezulwini.+
12 “Kodwa ngaphambi kwazo zonke ezi zinto abantu baya kunibeka izandla baze banitshutshise,+ beninikela kwizindlu zesikhungu nasezintolongweni, nirholelwa phambi kookumkani neerhuluneli ngenxa yegama lam.+
13 Kuya kuphumela ekunikeleni kwenu ubungqina.+
14 Ngoko ke kuzinziseni ezintliziyweni zenu ukungayiqheliseli kwangaphambili indlela yokuzithethelela,+
15 kuba ndiza kuninika umlomo nobulumko, obo xa bebonke abachasi benu bangayi kukwazi ukubuchasa okanye ukubuphikisa.+
16 Ngaphezu koko, niya kunikelwa kwanangabazali+ nabantakwenu nezalamane nabahlobo, yaye bambi benu baya kubabulala;+
17 niya kuthiywa ngabantu bonke ngenxa yegama lam.+
18 Ukanti nonwele+ olu lweentloko zenu alusayi kuze lutshabalale.
19 Ngokunyamezela kwenu niya kuyizuza imiphefumlo yenu.+
20 “Ngapha koko, xa niyibona iYerusalem ingqongwe+ yimikhosi emise iintente, yazini ke ukuba kusondele ukuphanziswa kwayo.+
21 Mabandule abo bakwelakwaYuda basabele ezintabeni, nabo baphakathi kuyo mabemke, nabo bakwiindawo ezisemaphandleni mabangangeni kuyo;+
22 ngokuba yimihla yokuphunyezwa kokusesikweni leyo, ukuze kuzaliseke konke okubhaliweyo.+
23 Yeha abafazi abamithiyo nabanyisa iintsana ngaloo mihla!+ Kuba kuya kubakho intswelo enkulu elizweni nengqumbo kwesi sizwana;
24 yaye siya kuwa ngohlangothi lwekrele size sikhokelelwe kuzo zonke iintlanga sithinjiwe;+ neYerusalem iya kunyathelwa ziintlanga, ade azaliseke amaxesha amisiweyo+ eentlanga.
25 “Kuya kubakho imiqondiso elangeni+ nasenyangeni nasezinkwenkwezini, nokubandezeleka kweentlanga emhlabeni, zingayazi indlela yokuphuma ngenxa yokugquma kolwandle+ nokuyaluzela kwalo,+
26 ngoxa abantu besifa isiqaqa ngenxa yoloyiko+ nolindelo lwezinto ezifikela umhlaba omiweyo;+ kuba amandla amazulu aya kugungqiswa.+
27 Yaye baya kwandula ke bambone uNyana womntu+ esiza ngelifu enamandla nobuqaqawuli obukhulu.+
28 Kodwa njengoko ezi zinto ziqala ukubakho, yimani nkqo nize niziphakamise iintloko zenu, ngenxa yokuba iyasondela intlangulo yenu.”
29 Ngako oko wathetha umzekeliso kubo esithi: “Phawulani umkhiwane nayo yonke eminye imithi:+
30 Xa niyibona imile amathupha, niyazi ukuba ngoku ihlobo likufuphi.+
31 Ngale ndlela kwanani, xa nibona ezi zinto zisenzeka, yazini ukuba ubukumkani bukaThixo bukufuphi.+
32 Inene ndithi kuni, Asisayi kudlula esi sizukulwana zide zenzeke zonke ezi zinto.+
33 Liya kudlula izulu nomhlaba,+ kodwa amazwi am akasayi kudlula.+
34 “Kodwa zilumkeleni ukuba iintliziyo zenu zingaze zisindwe kukuzingxala ngokutya nokusela kakhulu+ nangamaxhala+ obomi, ize ngequbuliso loo mini inifikele ngephanyazo+
35 njengomgibe.+ Kuba iya kubazela bonke abahleliyo phezu kobuso bawo wonke umhlaba.+
36 Hlalani niphaphile,+ ngoko, lonke ixesha nisenza isikhungo+ ukuze niphumelele ekubalekeni zonke ezi zinto zimiselwe ukubakho, nasekumeni phambi koNyana womntu.”+
37 Ngoko emini wayeye afundise etempileni,+ kodwa ebusuku wayeye aphume aze alalise entabeni ebizwa ngokuba yiNtaba yemiNquma.+
38 Yaye bonke abantu+ babeye beze kuye kwasekuseni etempileni ukuze bamve.
Yithumele
Yithumele
Luka 21
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=21&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D21%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IBALI LOBOMI
UYehova Uye Wandinceda Ngokwenene
Emva nje kokuba nditshate nomfazi wam endimthandayo uEvelyn, saya eHornepayne, idolophu encinane yaseOntario, eKhanada. Ekubeni safika ekuseni, kwakubanda ngeyona ndlela. Salandwa ngumzalwana owayehlala kuloo dolophu, ibe emva kokuba besinike into etyiwayo, yena, inkosikazi yakhe nonyana wakhe, bahamba nathi ekhephini sishumayela kwindlu ngendlu. Ngaloo mvakwemini, ndanikela intetho yam yokuqala ndingumveleli wesiphaluka. Sasibahlanu kuphela.
XA NDITHETHA inyani, into yokuba sasibahlanu kwintetho yam ngo-1957 zange indihluphe. Kaloku bendisoloko ndingumntu oneentloni. Ndisemncinci ndandide ndizimele xa kufika abantu ekhaya, nkqu nokuba ndiyabazi.
Usenokothuka kukwazi ukuba izabelo ezininzi endizifumene kwintlangano kaYehova bezifuna ndisebenze ngokusondeleyo nabantu
WASEBENZISA IBHAYIBHILE NENCWADI ENCINANE EMNYAMA
Ngenye intsasa yangeCawa eyayishushu ngo-1940, kwafika uElsie Huntingford kwifama yasekhaya emazantsi-ntshona eOntario. UMama waya kumvulela ngoxa uTata
UDade Huntingford wasifikela ngelona xesha lifanelekileyo. Abazali bam babengamalungu eUnited Church of Canada kodwa bayishiya. Ngoba? Kuba umfundisi wayexhome uludwe lwabantu abanikeleyo nemali abanikele ngayo ngokulandelelana kwayo kwiveranda yasecaweni. Abazali bam, babesoloko besezantsi, ibe abadala balapho babebenza bazive ngathi kufuneka banikele imali engakumbi. Engafuni kuphulukana nomsebenzi wakhe, omnye umfundisi wavuma ukuba wayengazikholelwa izinto awayezifundisa. Ngoko ke, sayishiya icawa, kodwa sasisakufuna ukukhonza uThixo nokufunda ngaye.
Ekubeni umsebenzi wamaNgqina kaYehova wawuvaliwe eKhanada, uDade Huntingford wayesiqhubela isifundo esebenzisa iBhayibhile namagqabaza awayewabhala kwincwadi encinane emnyama. Wathi akuqiniseka ukuba sasingayi kummpimpa kwabasemagunyeni, wasinika uncwadi lweBhayibhile. Sasisithi sakugqiba ukufunda sizifihle ezi ncwadi. *
UDade Huntingford washumayela ngenzondelelo phezu kwayo nje inkcaso nemiqobo. Inzondelelo yakhe yandichukumisa yaza yandishukumisela ukuba nam ndiyimele inyaniso. Kunyaka emva kokubhaptizwa kwabazali bam besiba ngamaNgqina kaYehova, nam ndafuzisela ukuzahlulela kwam kuThixo. Ndabhaptizwa ndineminyaka eyi-17 ngoFebruwari 27, 1949, kwitanki lamanzi ezilwanyana. Emva koko ndandizimisele ukungenela inkonzo yexesha elizeleyo.
UYEHOVA WANDINCEDA NDANENKALIPHO
Andizange ndibe nguvulindlela ngoko nangoko. Kangangexesha elithile, ndandisebenza ebhankini naseofisini kuba ndandisithi kufuneka ndibe nemali ukuze ndikwazi ukuzixhasa xa ndinguvulindlela. Noko ke, ekubeni ndandiselula ndingenamava, imali yam yayiphela ngephanyazo. Ngoko, omnye umzalwana, uTed Sargent wandibongoza ukuba ndibe nenkalipho ndize ndibe nokholo kuYehova. (1 Kron. 28:10) Olo khuthazo lwandinceda, ngoNovemba 1951 ndaqalisa ubuvulindlela. Ndandineedola eziyi-40, ibhayisekile endala, nebrifkheyisi entsha. Kodwa uYehova ebesoloko eqinisekisa ukuba ndinazo izinto endizidingayo. Ndinombulelo ongazenzisiyo kuba uTed wandikhuthaza ukuba ndibe nguvulindlela! Eso senzo sandizisela iintsikelelo.
Ngenye ingokuhlwa ngoAgasti 1952, ndafumana umnxeba osuka eToronto. ISebe laseKhanada lamaNgqina kaYehova landimema ukuba ndiye kukhonza kwiBheteli yalapho ngoSeptemba. Nakuba ndandineentloni, ibe ndingazange khe ndilityelele eli sebe ngaphambili, ndandinemincili kuba ndandive izinto ezintle zodwa ngeBheteli kwabanye oovulindlela. Ndaziva ndisekhaya ndifika nje.
“BABONISE ABAZALWANA UKUBA UBAKHATHALELE”
Emva kweminyaka emibini ndiseBheteli, ndangena ezihlangwini zikaBill Yacos ndasisicaka sebandla (namhlanje esibizwa ngokuba ngumnxibelelanisi wequmrhu labadala) kwiShaw Unit eToronto. * Ekubeni ndandineminyaka eyi-23 nje kuphela ndandingazithembanga ndizithatha njengenkwenkwana nje yasefama. Kodwa ngokuzithoba nothando uMzalwana uYacos wandibonisa oko ndandifanele ndikwenze, ibe uYehova wandinceda ngokwenene.
UMzalwana uYacos
UMFAZI WAM UTHEMBEKILE KUYEHOVA NAKUM
UYehova wandinceda ngendlela ekhethekileyo ukususela ngoJanuwari 1957. Ngaloo nyanga ndatshata noEvelyn, owayephumelele kwiklasi ye-14 kwiSikolo saseGiliyadi. Ngaphambi kokuba sitshate wayekhonza kwiphondo laseQuebec elalithetha isiFrentshi. Ngelo xesha iQuebec ubukhulu becala yayilawulwa yicawa yamaRoma Katolika. Ngoko uEvelyn wayenesabelo esinzima, kodwa wanyamezela ngokuthembeka kuso nakuYehova.
UEvelyn uye wahlala ethembekile nakum. (Efe. 5:31) Ukuthembeka kwakhe kwavavanywa emva nje kokuba sitshatile! Sasizimisele ukuya eFlorida, eUnited States, kodwa kusuku olusemva komtshato, isebe landicela ukuba ndiye kwintlanganiso eyayiza kuba seBheteli eKhanada neyayiza kuthatha iveki yonke. Le ntlanganiso yayiphazamisana nezinto esasifuna ukuzenza, kodwa sasifuna ukwenza nantoni na uYehova afuna siyenze. Ngoko, sayiyeka iholide yethu. Loo veki uEvelyn wayichitha entsimini kufuphi nesebe. Nakuba lo mhlaba wawahlukile kulowo waseQuebec, wanyamezela.
Ukuphela kwaloo veki kwenzeka into esasingayilindelanga
Kwakusekho olunye utshintsho olwalusilindele. Ngasekupheleni kuka-1960, xa sasikhonza esithilini, ndabizwa kwiklasi ye-36 yeSikolo saseGiliyadi, eyayiza kuqalisa ngoFebruwari 1961 eBrooklyn, eNew York neyayiza kuthatha iinyanga ezilishumi. Ndavuya gqitha, kodwa ndandikhathazwa yinto yokuba uEvelyn engabizwanga. Kunoko, njengabanye abafazi ababengabizwanga, uEvelyn wacelwa ukuba abhale ileta echaza ukuba ukulungele ukundikhulula ubuncinane kangangeenyanga ezilishumi. UEvelyn walila, kodwa savumelana ukuba ndiye kwesi sikolo, ibe wayesithi ndiza kuncedakala kuqeqesho endiza kulufumana eGiliyadi.
Kwelo xesha, yena uEvelyn wasebenza kwisebe laseKhanada. Waba nelungelo lokuhlala egumbini nodade othanjisiweyo owayenobubele, uMargaret Lovell. Kakade ke, sasikhumbulana nomkam. Kodwa, uYehova wasinceda saqhelana nezabelo zethu zethutyana. Yandichukumisa indlela umfazi wam awayekulungele ngayo ukuncama ixesha lokuba sibe kunye ukuze sikwazi ukusetyenziswa nguYehova nayintlangano yakhe.
Emva kweenyanga ezimalunga nezintathu ndiseGiliyadi, uMzalwana uNathan Knorr, owayevelele umsebenzi wokushumayela ehlabathini lonke, wandibuza into endandingayilindelanga. Wandibuza ukuba ndingathanda na ukushiya iSikolo saseGiliyadi kanye ngelo xesha ndize ndibuyele eKhanada ukuze ndiye kufundisa kwiSikolo Sobulungiseleli SoBukumkani kwisebe lalapho. UMzalwana uKnorr wandixelela ukuba akandinyanzeli ukuba ndiye. Ndandinokukhetha ukugqiba kuloo klasi yaseGiliyadi ndize ndibe ngumthunywa wevangeli. Wandixelela nokuba, ukuba ndivumile ukubuyela eKhanada, kwakungekho siqinisekiso sokuba ndiya kuze ndiphinde ndiye eGiliyadi, ndandinokusuka nje ndithunyelwe entsimini eKhanada. Wathi mandithethe nomfazi wam ndize ndenze isigqibo.
Ekubeni ndandisele ndiyazi indlela uEvelyn azijonga ngayo izabelo ezivela kwintlangano kaYehova, zisuka nje ndathi kuMzalwana uKnorr, “Nantoni na intlangano kaYehova efuna siyenze, siza kuyenza.” Besisoloko sizixelela ukuba simele siye apho intlangano kaYehova isithumela khona, kungakhathaliseki ukuba sivakalelwa njani.
NgoAprili 1961, ndemka eBrooklyn ndabuyela eKhanada ukuya kufundisa kwiSikolo Sobulungiseleli SoBukumkani. Kamva, sakhonza kuloo Bheteli. Ndothuka xa ndabizwa kwiklasi ye-40 yaseGiliyadi, eyayiza kuqalisa ngo-1965. Nakwesi sihlandlo, kwafuneka uEvelyn abhale ileta endikhululayo. Kodwa emva kweeveki ezimbalwa, savuya gqitha xa naye wabizwa kule klasi.
Ukufika kwethu kwiSikolo saseGiliyadi, uMzalwana uKnorr wasixelela ukuba abo baza kufundiswa ngesiFrentshi njengathi, baza kuthunyelwa eAfrika. Noko ke, emva kokupasa kwethu, sathunyelwa eKhanada! Ndamiselwa njengomveleli wesebe (ngoku ekuthiwa ngumnxibelelanisi weKomiti Yesebe). Ekubeni ndandineminyaka nje eyi-34, ndathi kuMzalwana uKnorr, “Ndisemncinci.” Kodwa wandomeleza. Zisuka nje, ndazama ukucela amacebiso kubazalwana abanamava eBheteli ngaphambi kokuba ndenze izigqibo ezinobuzaza.
IBHETELI—INDAWO YOKUFUNDA NOKUFUNDISA ABANYE
Ukusebenza eBheteli kuye kwandivulela amathuba amaninzi okufunda kwabanye abantu. Ndibahlonela kakhulu abanye abazalwana abakwiKomiti Yesebe. Ndiye ndancedwa nangabazalwana noodade
Ukusebenza eBheteli kuye kwandivulela nethuba lokufundisa abanye nokomeleza ukholo lwabo. Umpostile uPawulos wathi kuTimoti: “Yima ezintweni owazifundayo.” Waphinda wathi: “Izinto owazivayo kum ngokuxhaswa ngamangqina amaninzi, zidlulisele kubantu abathembekileyo, abakufanelekeleyo ukufundisa abanye.” (2 Tim. 2:2; 3:14) Amanye amaKristu akhe andibuze ukuba ndifunde ntoni kule minyaka iyi-57 ndisebenza apha eBheteli. Ndiye ndiwaphendule ndithi, “Kubalulekile ukuhlala ukulungele ukwenza nantoni na intlangano kaYehova efuna uyenze, uze uthembele kuye.”
Ingathi bekuyizolo oku ndifika eBheteli ndingumfana ongenamava. Noko ke, kuyo yonke le minyaka, uYehova ‘ebebambe isandla sam sasekunene.’ Esebenzisa ububele noncedo lwabanye abazalwana, undiqinisekisa esithi: “Musa ukoyika. Mna ngokwam ndiza kukunceda.”
^ isiqe. 10 NgoMeyi 22, 1945, urhulumente waseKhanada wawuvula umsebenzi wethu.
^ isiqe. 16 Ngelo xesha, ukuba ayeliqela amandla esixekweni, bandla ngalinye lalibizwa ngokuba yiunit.


text:
UElisha Wabona Iinqwelo Zomlilo
—Ngaba Uyazibona Nawe?
Ukumkani waseSiriya wayezingela umprofeti kaThixo uElisha yaye umkhondo wamkhomba kwisixeko esisendulini eDotan. Ebusuku, lo mlawuli waseSiriya wathumela amahashe, iinqwelo zokulwa kunye nomkhosi eDotan. Kwathi kusisa, yabe imikhosi yakhe sele ingqonge isixeko.
Wathi umlungiseleli kaElisha xa evuka waphuma phandle, wabona abo babefuna ukubamba umprofeti. Wakhala wathi: “Awu, nkosi yam! Siza kwenza ntoni na?” UElisha wathi: “Musa ukoyika, ngokuba baninzi ngakumbi abo bakunye nathi ngaphezu kwabo bakunye nabo.” Yaye wathandaza umprofeti wathi: “Owu Yehova, khawuncede uvule amehlo akhe, ukuze abone.” Le ngxelo iqhubeka isithi: “Ngoko nangoko uYehova wawavula amehlo omlindi, kangangokuba wabona; yaye khangela! ummandla weentaba wawuzele ngamahashe neenqwelo zokulwa zomlilo zijikeleze uElisha.” (2 Kum. 6:15-17) Yintoni esinokuyifunda kwesi siganeko nezinye ezehlela uElisha?
UElisha wazola xa wayengqingwe ngamaSiriya kuba wayethembele ngoYehova yaye wazibonela amandla okukhusela kaThixo. Namhlanje asilindelanga mimangaliso, kodwa siyaqonda ukuba uYehova ukhusela abantu bakhe njengeqela. Ngokungathi kunjalo singqongwe ngamahashe omlilo neenqwelo zokulwa. Ukuba ‘siyazibona’ ngamehlo ethu okholo size sisoloko sithembele ngoYehova, siya ‘kuhlala sinqabisekile’ size sizibone iintsikelelo zikaYehova. (INdu. 4:8) Makhe sibone ukuba singenelwa njani kwezinye iziganeko ezehlela uElisha.
UELISHA UQALISA UKUSEBENZELA UELIYA
Ngesinye isihlandlo, xa uElisha wayelima intsimi, umprofeti uEliya wasondela kuye waza wamphosela isambatho sakhe esisesikweni. UElisha wayesazi ukuba oku kuthetha ukuthini. Wenza itheko, evalelisa kuyise nonina waza washiya ikhaya waya kuba ngumlungiseleli kaEliya. (1 Kum. 19:16, 19-21) Ngenxa yokuba uElisha washiya yonke into waya kukhonza uThixo ngokupheleleyo, waba ngumthunywa kaYehova yaye ekugqibeleni waba ngumprofeti engena ezihlangwini zikaEliya.
UElisha wasebenzela uEliya phantse iminyaka emithandathu. Ngelo xesha, yaba nguElisha ‘ogalela amanzi esandleni sikaEliya.’ (2 Kum. 3:
Ngokufanayo namhlanje, amaKristu amaninzi angenela iinkalo ezahlukeneyo zenkonzo yexesha elizeleyo. Akwenza oko, ekhuthazwa lukholo nomnqweno wokusebenzisa amandla awo kangangoko ekukhonzeni uYehova. Ezinye izabelo zifuna ashiye amakhaya aye kusebenza eBheteli, kwimisebenzi yokwakha, njalo njalo
UELISHA WANAMATHELA KWISABELO SAKHE
Ngaphambi kokuba uThixo ‘athabathele uEliya emazulwini ngesaqhwithi somoya,’ wathumela lo mprofeti ukusuka eGiligali ukuya eBetheli. UEliya wacebisa uElisha ukuba angahambi naye, kodwa yena waphendula wathi: “Andiyi kukushiya.” Njengoko uhambo lwaluqhubeka, uEliya waphinda wambongoza amatyeli amabini uElisha ukuba ashiyeke ngemva, kodwa wayengavumi. (2 Kum. 2:1-6) Kanye njengokuba uRute wanamathela kuNahomi, wenjenjalo uElisha ukunamathela kuEliya. (Rute 1:8, 16, 17) Ngoba? Kucacile ukuba uElisha wayelixabisa ilungelo lakhe elivela kuThixo lokuba ngumlungiseleli kaEliya.
UElisha wasimisela umzekelo omhle kakhulu. Ukuba sifumana ilungelo elithile lenkonzo entlanganweni kaThixo, siya kulixabisa kakhulu ukuba sikhumbula ukuba sikhonza uYehova. Alikho ilungelo elingaphezu koko.
“CELA INTO EMANDIKWENZELE YONA”
Njengoko la madoda mabini ayehamba, uEliya wathi kuElisha: “Cela into emandikwenzele yona ngaphambi kokuba ndithatyathwe kuwe.” Isicelo sikaElisha yayisesokomoya, kanye njengoko sasinjalo nesikaSolomon kwiminyaka ngaphambilana. Wacela ukuba ‘iinxalenye ezimbini zomoya kaEliya zize kuye.’ (1 Kum. 3:5, 9; 2 Kum. 2:9) KwaSirayeli, unyana olizibulo wayemele afumane iinxalenye ezimbini zelifa. (Dut. 21:
UEliya wasabela njani kwisicelo somlungiseleli wakhe? Wathi: “Ucele into enzima. Ukuba undibonile xa ndithatyathwa kuwe, kuya kwenzeka kuwe ngolo hlobo; kodwa ukuba akundibonanga, akuyi kwenzeka.” (2 Kum. 2:
OKO UELISHA WAKUBONAYO
UThixo wayecinga ntoni ngesicelo sikaElisha sokufumana iinxalenye ezimbini zomoya kaEliya? Le ngxelo ithi: “Kwathi besahamba, behamba bethetha, kaloku, khangela! inqwelo yokulwa yomlilo namahashe omlilo, zabahlula bobabini; yaye uEliya wenyukela emazulwini ngesaqhwithi somoya. Ngalo lonke elo xesha uElisha wayekubona oko.” * Saphendulwa ngolo hlobo isicelo sikaElisha nguYehova. UElisha wambona uEliya ethatyathwa kuye, wafumana iinxalenye ezimbini zomoya kaEliya, waza waba yindlalifa yokomoya yalo mprofeti.
UElisha wachola isambatho esisesikweni esasiwe kuEliya waza wasinxiba. Eso sambatho ngoku sasiphawula uElisha njengomprofeti kaThixo. Ubungqina obungakumbi boku babonakala xa wenza ummangaliso ngokwahlula phakathi amanzi oMlambo iYordan.
Oko uElisha wakubonayo xa uEliya wanyuka kwisaqhwithi somoya ngokuqinisekileyo kwadlala indima enkulu kuye. Kakade ke, umntu akafane abone iinqwelo zomlilo kunye namahashe omlilo! Zaba bubungqina bokuba uYehova uyakholiswa sisicelo sikaElisha. Xa uThixo ephendula imithandazo yethu, asikhe sibone nqwelo ivuthayo okanye amahashe omlilo. Kodwa sinako ukuqonda ukuba uThixo usebenzisa amandla amakhulu ukuze aqinisekise ukuba ukuthanda kwakhe kuyenziwa. Xa sibona ukuba uYehova uyayisikelela inxalenye esemhlabeni yentlangano yakhe, ngokungathi kunjalo ‘sibona’ inqwelo yakhe yokomoya isebenza.
Zininzi izinto ezenzeka kuElisha ezamenza wanentembelo kumandla amakhulu kaYehova. Eneneni, umoya oyingcwele kaThixo wanceda lo mprofeti wenza imimangaliso eyi-16
UELISHA WATHEMBELA NGOYEHOVA
Nakubeni wayengqongwe ziintshaba eDotan, uElisha wahlala ezolile. Ngoba? Ngenxa yokuba wayenokholo oluqinileyo kuYehova. Nathi sidinga ukholo olunjalo. Ngoko ke, masithandazele umoya oyingcwele kaThixo ukuze sikwazi ukubonisa ukholo nezinye iimpawu zesiqhamo somoya.
UElisha wafumana isizathu esibambekayo sokuthembela ngoYehova nemikhosi yakhe engabonakaliyo kwisehlo saseDotan. Lo mprofeti waqonda ukuba uThixo wayethumele iingelosi ukuze zingqonge isixeko kunye nabangqingi baso. Ngokubetha utshaba ngobumfama, uThixo wasindisa uElisha nomlungiseleli wakhe ngommangaliso. (2 Kum. 6:
NjengoElisha, masithembele ngoYehova uThixo. (IMize. 3:5, 6) Ukuba senjenjalo, “uThixo uya kusibabala, asisikelele.” (INdu. 67:1) Yinyaniso ukuba asingqongwanga ziinqwelo zomlilo namahashe ngokoqobo. Kodwa ke, ebudeni ‘bembandezelo enkulu’ ezayo, uYehova uya kukhusela bonke abazalwana bethu abasehlabathini. (Mat. 24:21; ISityhi. 7:
^ isiqe. 16 UEliya akazange anyukele ezulwini, ekuhlala kulo uYehova noonyana bakhe abaziingelosi. Bona iMboniselo kaSeptemba 15, 1997, iphepha 15.
^ isiqe. 19 Bona iMboniselo ka-Agasti 1, 2005, iphepha 10.


text:
Ndingenza Njani Ukuze Ndivane Notitshala Wam?
Khawukhe ume ucinge!
Cinga ngento eyenzeka kuRachel. URachel ebefumana amanqaku aphambili kwiimviwo zesikolo. Izinto zatshintsha xa efika kugrade 7. URachel uthi: “
Utitshala wenza konke okusemandleni akhe ukuze nditshone iklasi yakhe.” Ingxaki? Lo titshala waxelela uRachel nonina ukuba akayithandi icawa yabo.
Kwenzeka ntoni? URachel uthi: “
Ngalo lonke ixesha kwakucaca ukuba utitshala uvumela indlela angandithandi ngayo ingenelele kwindlela awujonga ngayo umsebenzi wam, umama wayedla ngokuza kuthetha naye. Ekugqibeleni, wayeka ukundisokolisa.”
Ukuba kuyenzeka nakuwe oku, yiba nesibindi sokuxelela abazali bakho. Ngokuqinisekileyo baya kuba nomdla wokuya kuthetha notitshala mhlawumbi nabaphathi besikolo ukuze kulungiswe le ngxaki.
Liyinyaniso elokuba asizizo zonke iingxaki eziya kucombululeka msinya. Ngamanye amaxesha, kufuneka unyamezele. (Roma 12:17, 18) UTanya uthi: “
Omnye utitshala wam wayengabathandi abantwana abafundisayo. Wayesoloko esithuka, esithi sizizidenge. Ekuqaleni ndakhala, kodwa ndabona ukuba mandingahoyi ezi zithuko zakhe. Ndajongana nomsebenzi wam ndaza ndasoloko ndixakekile eklasini. Ngenxa yoko, wayengandikhathazi kakhulu, yaye ndandingomnye wabambalwa ababepasa kakuhle. Loo titshala wagxothwa emva kweminyaka emibini.”
Eyona nto ibalulekileyo: Funda indlela yokusebenzisana notitshala onengxaki, ngokwenza oko uya kukwazi ukuphila nabantu—nto leyo eya kukunceda emsebenzini xa unomphathi ekunzima ukusebenza naye. (1 Petros 2:18) Uya kufunda nokubaxabisa ootitshala abalungileyo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
12 Laza ilizwi likaYehova laqhubeka lifika kum, lisithi:
2 “Nyana womntu, uhleli phakathi kwendlu enemvukelo,+ banamehlo okubona kodwa okunene ababoni,+ baneendlebe zokuva kodwa okunene abeva,+ kuba bayindlu enemvukelo.+
3 Wena ke, nyana womntu, zenzele impahla yokuthinjwa uze uye ekuthinjweni ngexesha lasemini phambi kwamehlo abo, yaye umele uye ekuthinjweni usuka endaweni yakho uye kwenye indawo phambi kwamehlo abo. Mhlawumbi baya kubona, nakuba beyindlu enemvukelo.+
4 Uze uyikhuphe impahla yakho njengempahla yokuthinjwa ngexesha lasemini phambi kwamehlo abo, uphume ngokuhlwa phambi kwamehlo abo njengabo bakhutshwayo bethinjwa.+
5 “Phambi kwamehlo abo, gqobhoza eludongeni, uze ke uphume kulo.+
6 Uze uyithwale emagxeni phambi kwamehlo abo. Kwakuba mnyama uya kuphuma. Uya kubugubungela ubuso bakho ukuze ungawuboni umhlaba, ngenxa yokuba ndikwenze waba ngumhlola+ kwindlu kaSirayeli.”+
7 Ndaza ke ndenza kanye ngendlela endandiyalelwe ngayo.+ Ndakhupha impahla yam, kanye njengempahla yokuthinjwa, ngexesha lasemini; yaye ngokuhlwa ndagqobhoza eludongeni ngesandla. Kwakuba mnyama ndaphuma. Emagxeni ndandithwele, phambi kwamehlo abo.
8 Laza ilizwi likaYehova laqhubeka lifika kum kusasa, lisithi:
9 “Nyana womntu, abatshongo na kuwe abo bendlu kaSirayeli, laa ndlu inemvukelo,+ ukuthi, ‘Wenza ntoni na?’
10 Yithi kubo, ‘Itsho iNkosi enguMongami uYehova ukuthi: “Ngokubhekisele kwisikhulu,+ nasi isibhengezo esiya eYerusalem nakuyo yonke indlu kaSirayeli phakathi kwabo.”’
11 “Yithi, ‘Ndingumhlola kuni.+ Kanye njengoko ndiye ndenza, yindlela ekuya kwenziwa ngayo kubo. Baya kuya ekuthinjweni, ekubanjweni.+
12 Ke ngokubhekisele kwisikhulu esiphakathi kwabo, siya kuthwala ngamagxa ebumnyameni size siphume; baya kugqobhoza eludongeni ukuze baphume ngalo.+ Siya kubugubungela ubuso baso ukuze singawuboni umhlaba ngeliso laso.’
13 Ngokuqinisekileyo ndiya kuwaneka umnatha wam phezu kwaso, yaye simele sibanjiswe ngumnatha wam wokuzingela;+ kwaye ndiza kusizisa eBhabhiloni, kwilizwe lamaKhaledi,+ kodwa lona asiyi kulibona; siya kufela apho ke.+
14 Nabo bonke abo basijikelezileyo njengoncedo, nawo onke amabutho aso ezomkhosi, ndiya kubachithachitha emimoyeni yonke;+ ndirhole ikrele emva kwabo.+
15 Baya kwazi ukuba ndinguYehova xa ndibasasaza phakathi kweentlanga ndize okunene ndibachithachithe emazweni.+
16 Yaye ndiza kushiya kubo abantu abambalwa abasindileyo ekreleni,+ endlaleni nakwindyikitya yokufa, ukuze bazibalise zonke izinto zabo ezicekisekayo+ phakathi kweentlanga abaya kufika kuzo;+ bazi ukuba ndinguYehova.”
17 Laza ilizwi likaYehova laqhubeka lifika kum, lisithi:
18 “Nyana womntu, ufanele usidle isonka sakho ungcangcazela, namanzi akho ufanele uwasele uphazamisekile yaye uxhalabile.+
19 Kwaye umele uthi ebantwini belizwe, ‘Itsho iNkosi enguMongami uYehova kubemi baseYerusalem kumhlaba wakwaSirayeli ukuthi:+ “Isonka sabo baya kusidla bexhalabile, namanzi abo baya kuwasela beqhiphuke umbilini, ukuze ilizwe labo libe leliphanzileyo ngokupheleleyo+ ngenxa yogonyamelo lwabo bonke abo bahlala kulo.+
20 Nezixeko ezimiweyo ziya kuphanziswa,+ nelizwe ngokwalo liya kuba yinkangala ephanzileyo;+ ukuze nazi ukuba ndinguYehova.”’”+
21 Laza ilizwi likaYehova lafika ngokubhekele phaya kum, lisithi:
22 “Nyana womntu, iyintoni na le ntetho ingumzekeliso ninayo emhlabeni wakwaSirayeli,+ ethi, ‘Imihla iyoluleka,+ iyatshabalala nemibono yonke’?+
23 Ngoko ke yithi kubo, ‘Itsho iNkosi enguMongami uYehova ukuthi: “Ngokuqinisekileyo ndiya kuyibangela iphele le ntetho ingumzekeliso, yaye abasayi kuphinda bayitsho njengomzekeliso kwaSirayeli.”’+ Kodwa thetha kubo uthi, ‘Isondele imihla,+ nokuzaliseka kwemibono yonke.’
24 Akusayi kuphinda kubekho nawuphi na umbono+ ongenaxabiso nakuvumisa kumbaxa phakathi kwendlu kaSirayeli.+
25 ‘“Kuba mna, Yehova, ndiya kuthetha elo lizwi ndiya kulithetha, yaye liya kwenzeka.+ Akuyi kubekelwa elinye ixesha kwakhona,+ kuba ngemihla yenu,+ ndlundini inemvukelo, ndiya kuthetha ilizwi ndize ngokuqinisekileyo ndilenze,” itsho iNkosi enguMongami uYehova.’”
26 Laza ilizwi likaYehova laqhubeka lifika kum, lisithi:
27 “Nyana womntu, khangela! abo bendlu kaSirayeli bathi, ‘Umbono awubonayo usekude ngemihla emininzi, yaye uprofeta ngamaxesha akude.’+
28 Ngoko ke yithi kubo, ‘Itsho iNkosi enguMongami uYehova ukuthi: “‘Nawaphi na awam amazwi akayi kubekelwa elinye ixesha kwakhona.+ Elo lizwi ndiya kulithetha, lona kanye liya kwenzeka,’+ itsho iNkosi enguMongami uYehova.”’”+
Yithumele
Yithumele
Hezekile 12
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=12&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D12%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Zincede, Wena Nabanye Ngokusebenzisa ILizwi LikaThixo
“Ndiyigqale njengelungileyo yonke imiyalelo yazo zonke izinto.”—INDU. 119:128.
1. Kutheni simele sithembele ngokupheleleyo kwiLizwi likaThixo?
XA abadala behlola enoba isifundo seBhayibhile siyakufaneleka kusini na ukuya entsimini, baye bazibuze, ‘Ngaba indlela athetha ngayo ibonisa ukuba uyakholelwa ukuba iBhayibhile iliLizwi likaThixo eliphefumlelweyo?’ * Xa umntu enqwenela ukuba ngumvakalisi woBukumkani—enyanisweni, bonke abakhonzi bakaThixo—impendulo yabo imele ibe nguewe ocacileyo. Ngoba? Ngokuthembela kwethu ngeLizwi likaThixo nokukwazi ukulisebenzisa entsimini siya kukwazi ukunceda abanye bamazi uYehova baze basindiswe.
2. Kutheni simele ‘sime ezintweni esazifundayo’?
2 Umpostile uPawulos wagxininisa ukubaluleka kweLizwi likaThixo xa wathi kuTimoti: “Yima ezintweni owazifundayo waza weyiselwa ekuzikholelweni.” ‘Izinto’ ezazichazwa nguPawulos zezo ziyinyaniso ziseBhayibhileni ezenza uTimoti wanokholo kwiindaba ezilungileyo. Le nyaniso isenjalo nakuthi namhlanje ibe iqhubeka isinceda ukuba sihlale ‘sinobulumko obusa elusindisweni.’ (2 Tim. 3:14, 15) Sidla ngokusebenzisa indinyana elandelayo ukuze sibonise abanye ukuba iBhayibhile ivela kuThixo. Kodwa kukho nenye into esinokuyifunda kumazwi akweyesi-2 kuTimoti 3:16. (Yifunde.) Makhe siyiphonononge le vesi. Ukwenjenjalo kuya kusenza sibe nentembelo ngakumbi yokuba zonke iimfundiso zikaYehova ‘zilungile.’—INdu. 119:128.
“SIYINGENELO EKUFUNDISENI”
3-5. (a) NgePentekoste isihlwele sasabela njani kwintetho kaPetros, yaye ngoba? (b) Kwakutheni ukuze abaninzi eTesalonika bayamkele inyaniso? (c) Yintoni enokumangalisa abantu namhlanje ngobulungiseleli bethu?
3 UYesu wathi kumaSirayeli: “Ndithumela kuni abaprofeti nabantu abazizilumko nabayaleli basesidlangalaleni.” (Mat. 23:34) Wayethetha ngabafundi bakhe, awayebafundise ukusebenzisa iZibhalo kubulungiseleli babo. NgePentekoste yowama-33 C.E., omnye waba ‘bayaleli basesidlangalaleni,’ umpostile uPetros, owanikela intetho kwisihlwele esikhulu eYerusalem apho wacaphula iindinyana eziliqela kwiZibhalo zesiHebhere. Besakuva indlela awachaza ngayo uPetros la mazwi, “kwathi xhokro ezintliziyweni” zabantu abaninzi ababemphulaphule. Baguquka kwizono zabo. Malunga namawaka amathathu kubo afuna ukuxolelwa nguThixo aza aba ngamaKristu.—IZe. 2:37-41.
4 Omnye umyaleli wasesidlangalaleni, umpostile uPawulos washumayela iindaba ezilungileyo eYerusalem nakwezinye iindawo. Ngokomzekelo, eMakedoni, eTesalonika, washumayela kumaYuda awayekwindlu yesikhungu. KangangeeSabatha ezintathu, uPawulos “waqiqa nawo ngeZibhalo, ecacisa yaye engqina ngeembekiselo ukuba kwakuyimfuneko ngoKristu ukubandezeleka nokuvuka kwabafileyo.” Imiphumo? “Bambi babo [amaYuda] baba ngamakholwa, nenkitha enkulu yamaGrike.”—IZe. 17:1-4.
5 Indlela abakhonzi bakaThixo banamhlanje abayisebenzisa ngayo iBhayibhile iyabamangalisa abaninzi. Emva kokuphulaphula udadewethu efunda isibhalo, omnye umninimzi waseSwitzerland, wambuza: “Unqula phi?” Lo dade wathi: “SingamaNgqina kaYehova.” Lo mninimzi wathi: “Andazi ukuba bekutheni ukuze ndibuze ibhasi ibhaliwe. Akakho omnye umntu obeza kuza kwam andifundele iBhayibhile ngaphandle kwamaNgqina kaYehova.”
6, 7. (a) Abo banelungelo lokufundisa ibandla banokuyisebenzisa njani kakuhle iBhayibhile? (b) Kutheni kubalulekile nje ukuyisebenzisa kakuhle iBhayibhile xa uqhuba isifundo?
6 Sinokuyisebenzisa njani iBhayibhile ngendlela esemagqabini xa sifundisa abanye? Ukuba unelungelo lokufundisa ibandla ngokunikela iintetho eqongeni, sebenzisa izibhalo ezingqalileyo. Kunokugqabaza nje ngezibhalo eziyintloko okanye uzifunde kwikhompyutha okanye kwizixhobo ze-elektroniki, vula iBhayibhile uze uzifunde kuyo ngoxa ukhuthaza abaphulaphuli ukuba benjenjalo. Ziphe ixesha lokuchaza indlela ezinokubanceda ngayo ezi vesi basondele kuYehova. Kunokwenza imizekelo enzima namava aza kuhlekisa abantu, chitha ixesha ucacisa iLizwi likaThixo.
7 Yintoni esimele siyikhumbule xa siqhuba izifundo zeBhayibhile? Xa sisebenzisa iincwadi zethu zamaKristu, simele sikulumkele ukutsiba iimbekiselo zezibhalo. Simele sikhuthaze umfundi ukuba afunde izibhalo ezibonisiweyo ukuze aqonde intsingiselo yazo. Njani? Simele sikhuthaze umfundi ukuba achaze indlela asiqonda ngayo endaweni yokucacisa into ende nengapheliyo. Kunokumxelela oko amele akwenze okanye akukholelwe, buza imibuzo eza kumnceda acinge ngoko iBhayibhile ikutshoyo ukuze enze izigqibo ezifanelekileyo. *
“SIYINGENELO . . . EKOHLWAYENI”
8. Bubuphi ubuthathaka ekwakufuneka alwe nabo uPawulos?
8 Sidla ngokujonga ‘ukohlwaya’ njengembopheleleko yabadala bebandla. Yinyaniso kona, yimbopheleleko yabaveleli ‘ukohlwaya abo baqhelisela isono.’ (1 Tim. 5:20; Tito 1:13) Kodwa iyafuneka into yokuba sizohlwaye nathi. UPawulos ngumzekelo omhle womKristu owayenesazela esicocekileyo. (2 Tim. 1:3) Sekunjalo, wathi: “Ndibona omnye umthetho emalungwini am usilwa nomthetho wengqondo yam yaye undithimbela emthethweni wesono.” Ukuqwalasela umongo wala mazwi, kuya kusinceda siwuqonde umlo awayewulwa uPawulos ukuze oyise olo tyekelo lwesono.—Funda abaseRoma 7:21-25.
9, 10. (a) Bubuphi ubuthathaka ekwakufuneka aboyise uPawulos? (b) UPawulos wenza njani ukuze alwe nesono?
9 Bubuphi ubuthathaka ekwakufuneka aboyise uPawulos? Nakuba engazange abuchaze ngokungqalileyo, wabhalela uTimoti esithi wakha ‘wangumntu osileyo.’ (1 Tim. 1:13) Ngaphambi kokuba ngumKristu, uPawulos wayelugcwabevu kumaKristu. Xa echaza indlela awayebajonga ngayo abalandeli bakaKristu, wathi: “Ndandinengcwangu ngakubo.” (IZe. 26:11) UPawulos wafunda ukuwulawula umsindo wakhe, kodwa kwakukhe kube nzima ukulawula iimvakalelo namazwi akhe. (IZe. 15:36-39) Yintoni eyamncedayo?
10 Xa wayebhalela amaKristu aseKorinte, wachaza into ayenzayo ukuzohlwaya. (Funda eyoku-1 kwabaseKorinte 9:26, 27.) Ngezithonga zakhe wayesilwa nobuthathaka bokungafezeki kwakhe. Umele ukuba, wayejonga iziluleko kwiZibhalo, acele uncedo kuYehova ukuze akwazi ukuzisebenzisa aze enze konke anako ukuphucula. * Singazuza nto kulo mzekelo wakhe kuba nathi silwa notyekelo esinalo lwesono.
11. Singenza njani ukuze ‘sihlale sizivavanya’ ukuze sibone ukuba sisahamba kwindlela yenyaniso?
11 Asimele siyekelele umxakatho kulo mlo. Kufuneka ‘sihlale sizivavanya,’ siqinisekisa ukuba sisahamba kwindlela yenyaniso. (2 Kor. 13:5) Xa sifunda izibhalo ezifana neyabaseKolose 3:5-10, sinokuzibuza: ‘Ngaba ndenza konke okusemandleni ukubhubhisa utyekelo lwesono endinalo okanye ndiya ndisoyiswa kukuziphatha? Ukuba kuvela izinto ezingcolileyo kwi-Intanethi, ngaba ndiyaphuma kuloo Webhsayithi okanye ndizikhangela ngokwam ezo zingafanelekanga?’ Ukuthobela isiluleko seBhayibhile kwimiba yobomi bethu, kuya kusinceda ‘sihlale siphaphile, sithe qwa.’—1 Tes. 5:6-8.
“SIYINGENELO . . . EKULUNGELELANISENI IZINTO”
12, 13. (a) Yintoni esimele sizimisele ukuyiphumeza xa ‘silungelelanisa izinto,’ yaye sinokumxelisa njani uYesu koko? (b) Yiyiphi indlela yokuthetha engafunekiyo xa ‘silungelelanisa izinto’ nabanye?
12 Igama lesiGrike eliguqulelwe ngokuthi “ekulungelelaniseni izinto” lithetha “ukwenza okulungileyo, ukulungisa, ukubuyisela kwimeko efanelekileyo okanye ethe tye.” Maxa wambi, kuye kufuneke silungelelanise izinto nabantu abangasiqondiyo, thina okanye izenzo zethu. Ngokomzekelo, iinkokeli zonqulo zamaYuda zakhalazela ukuba nobubele kukaYesu ‘kubaqokeleli berhafu naboni.’ UYesu waphendula ngokuthi: “Kubantu abasempilweni akufuneki gqirha, kodwa kwabagulayo uyafuneka. Hambani, ngoko, nize nifunde okuthethwa koku, ‘Ndifuna inceba, kungekhona umbingelelo.’” (Mat. 9:11-13) Ngomonde nobubele wacacisela wonke umntu ilizwi likaThixo. Oko kwenza abathobekileyo bamazi uYehova ‘njengoThixo onenceba nobabalo, ozeka kade umsindo, onobubele bothando obuninzi nenyaniso.’ (Eks. 34:6) Ngenxa yemigudu yoNyana kaThixo ‘yokulungelelanisa izinto,’ abaninzi baba nokholo kwiindaba ezilungileyo.
13 Kumzekelo kaYesu sifunda indlela esinokubanceda ngayo abanye. Umntu ocaphukileyo usenokuthi ngelizwi elirhabaxa, ‘Ndifuna silungelelanise izinto.’ Kodwa loo ndlela ayihambisani noko kuthethwa kweye-2 kuTimoti 3:16. “Sonke iSibhalo” asiniki mntu igunya lokuthetha amazwi esingawabalanga kwabanye. Kanye “njengokuhlaba kwekrele,” ukugxeka kudla ngokuhlaba kabuhlungu akufane kube luncedo nganto.—IMize. 12:18.
14-16. (a) Abadala ‘banokuzilungelelanisa njani izinto’ ngendlela eya kunceda abanye kwiingxaki zabo? (b) Kutheni ‘ukulungelelanisa izinto’ ngeZibhalo kubalulekile ekukhuliseni abantwana?
14 Sinokwenza njani ukuze sibe nomonde nobubele xa ‘silungelelanisa izinto’? Masithi isibini esitshatileyo sicela umdala ukuba asincede kwingxaki yokusoloko sixambulisana. Uza kuthini lo mdala? Engathath’ icala, unokuqiqa nesi sibini ngemigaqo yeBhayibhile, mhlawumbi leyo ikwisahluko 3 sencwadi ethi Imfihlelo Yolonwabo Lwentsapho. Njengoko ekhokela le ngxubusho, ngamnye kwesi sibini unokuphawula inkalo amele aphucule kuyo. Emva kwexesha, lo mdala umele abuze eso sibini afune ukwazi inkqubela esiyenzileyo aze azame ukusinceda xa kuyimfuneko.
15 Abazali ‘banokuzilungelelanisa njani izinto’ ngendlela eyomeleza abantwana babo bathande uThixo? Masithi ufuna ukunceda intombi yakho ekwishumi elivisayo ukuze iphephe abahlobo abayingozi. Into yokuqala, kukufumana zonke izibakala. Uya kuthi ke ukuba ikho into ekuxhalabisayo, uthethe nayo mhlawumbi usebenzisa iingongoma ezikwincwadi ethi Imibuzo Yabantu Abaselula—Iimpendulo Eziluncedo, Umqulu 2. Kwezo ntsuku, umele uchithe ixesha elingakumbi nayo. Unokujonga isimo sayo sengqondo xa ikwinkonzo yasentsimini okanye xa intsapho izihlaziya. Ukuba unomonde nobubele, intombi yakho iya kubona ukuba unomdla kuyo kwaye uyayithanda. Oko kuya kuyinceda ithobele icebiso lakho ize iphephe ikhondo eliyingozi kubomi bayo.
16 Ngendlela efanayo, xa sinomonde nobubele sinokukhuthaza abo baxhalatyiswa yimpilo yabo, abatyhafileyo ngenxa yokuphulukana nomsebenzi, okanye ekunzima ukwamkela imfundiso ethile yeZibhalo. Ukusebenzisa iLizwi likaThixo ‘ukulungelelanisa izinto’ kuluncedo gqitha kubakhonzi bakaYehova.
“SIYINGENELO . . . EKUQEQESHELENI EBULUNGISENI”
17. Kutheni simele sibe nombulelo yaye siyamkele ingqeqesho?
17 “Akukho ngqeqesho ibonakala ivuyisa okwangoku, kodwa ibuhlungu; ukanti kamva ivelisa isiqhamo soxolo oko kukuthi, ubulungisa, kwabo baqeqeshiweyo yiyo.” (Heb. 12:11) AmaKristu amaninzi asele ekhulile ayavuma ukuba ingqeqesho awayifumana kubazali bawo abangamaKristu yawanceda gqitha. Nathi ke, xa siyamkela ingqeqesho kaYehova, njengoko inikelwa ngabadala abangamaKristu, sitsho sihlale kwindlela esa ebomini.—IMize. 4:13.
18, 19. (a) Kutheni isiluleko esikwiMizekeliso 18:13 sibalulekile “ekuqeqesheleni ebulungiseni”? (b) Idla ngokuba njani imiphumo xa abadala bemphatha ngobulali nothando umoni?
18 Kufuneka ubuchule ukuze uphumelele ukuqeqesha. UYehova waxelela amaKristu ukuba aqeqeshe ‘ngobulungisa.’ (2 Tim. 3:16) Ngoko, simele sikhokelwe yimigaqo yeBhayibhile. Omnye umgaqo ngulo ukwiMizekeliso 18:13, uthi: “Ukuba nabani na uphendula umbandela ngaphambi kokuwuva, bubudenge obo kuye nokuthotywa.” Ngoko, xa abadala beza kuthetha nomntu otyholwa ngesono esinzulu, bamele baqale baphande ngokucokisekileyo ukuze baqinisekise ukuba banazo zonke izibakala. (Dut. 13:14) Kusemva kokuba bezifumene zonke apho banokukwazi khona ukuqeqeshela “ebulungiseni.”
19 ILizwi likaThixo liphinda liyalele abadala abangamaKristu ukuba balungise abanye “ngobulali.” (Funda eyesi-2 kuTimoti 2:24-26.) Yinyaniso ukuba umoni unokuzisa ugculelo kwigama likaYehova, abangele nomonakalo kumaxhoba amsulwa. Sekunjalo, umdala ocaphukayo xa eluleka umoni akayi kumnceda. Kodwa, xa abadala bexelisa “ububele bukaThixo,” basenokumnceda umoni aguquke.—Roma 2:4
20. Yiyiphi imigaqo abamele bayithobele abazali xa beqeqesha abantwana babo?
20 Xa bekhulisela abantwana babo “kwingqeqesho nasekweyiselweni kwengqondo kuYehova,” abazali bamele balandele imigaqo yeBhayibhile. (Efe. 6:4) Utata umele akuphephe ukohlwaya unyana wakhe kuba eve nje into ethethwa ngomnye umntu engakhange eve icala lonyana wakhe. Ayamkelekanga kwaphela kwintsapho yamaKristu into yokwenzela izinto emsindweni. “UYehova unomsa omkhulu nenceba,” yaye abo banembopheleleko yokuqeqesha abaselula bamele bazabalazele ukumxelisa.—Yak. 5:11.
ISIPHO ESINGENAKUTHELEKISWA ESIVELA KUYEHOVA
21, 22. Xa ufunda iNdumiso 119:97-104, ngawaphi amazwi ayichaza kakuhle indlela ovakalelwa ngayo ngeLizwi likaYehova?
21 Enye indoda ehlonela uThixo yakha yachaza isizathu sokuba iwuthanda umthetho kaYehova. (Funda iNdumiso 119:97-104.) Ukuwufunda kwayinceda yazuza ubulumko, ingqiqo nokuqonda. Ukuwuthobela kwanceda le ndoda yaziphepha iimpazamo abazisolayo abaninzi ngazo. Yayikuthanda yaye kuyanelisa ukufunda iZibhalo. Yayizimisele ukuthobela imithetho kaThixo eyayincedayo kwiinkalo ezininzi zobomi.
22 Ngaba nawe uyasixabisa “sonke iSibhalo”? IBhayibhile isinceda sibe nokholo olomeleleyo kwinjongo kaThixo. Isiluleko sayo esiphefumlelweyo siyasikhusela kwimiphumo ebuhlungu yokwenza isono. Xa ukwazi ukuyicacisa uya kunceda abanye bangene kwindlela esa ebomini baze bahlale kuyo. Ngamana singasisebenzisa ngokupheleleyo “sonke iSibhalo” njengoko sikhonza uThixo onabo bonke ubulumko nothando, uYehova.
^ isiqe. 1 Funda incwadi ethi Ukwenza Ukuthanda KukaYehova Ngolungelelwano, iphepha 79.
^ isiqe. 7 Xa efundisa abanye, uYesu wayedla ngokubabuza oku: “Nicinga ntoni?” Emva koko wayelindela impendulo.—Mat. 18:12; 21:28; 22:42.
^ isiqe. 10 Kwiincwadi ezabhalwa nguPawulos kukho izinto ezininzi ezilukhuthazo ukuze silwe notyekelo lwesono. (Roma 6:12; Gal. 5:16-18) Sinokuqiniseka ukuba naye wasebenzisa isiluleko awasinika abanye.—Roma 2:21.


text:
Chapter 1
1 Umbono kaObhadiya. Itshilo iNkosi uYehova ngokusingisele kwelakwaEdom, ukuthi, Sive udaba oluvela kuYehova, kuthunywe isigidimi ezintlangeni sokuthi, Suka nime, sisukele phezulu kulo, silwe nalo.
2 Yabonani, ndikwenze wamncinane ezintlangeni, udelekile kakhulu.
3 Ukukhukhumala kwentliziyo yakho kukulukuhlile, wena uhleliyo emfanteni wengxondorha, okhaya liphezulu, othi entliziyweni yakhe, Ngubani na oya kundihlisela ehlabathini?
4 Ukuba uthe wakhela phezulu njengexhalanga, nokuba ithe indlu yakho yabekwa phakathi kweenkwenkwezi, ndokuhlisa nalapho; utsho uYehova.
5 Ukuba amasela ebethe eza kuwe, ukuba amanyangaza ebethe eza ebusuku (hayi, ukunqunyulwa kwakho!), ebengayi kuba anele na? Ukuba babethe beza kuwe abavuni beediliya, babengayi kushiya okungabhikicwayo na?
6 Hayi, ukuphengululeka kwezinto zakwaEsawu! Hayi ukukhanukwa kwezinto zakhe eziqhushekiweyo!
7 Onke amadoda abenqophisene nawe akukhaphile, ada esa emdeni; akulukuhlile, akweyisile amadoda abexolelene nawe. Isonka sakho asenze inxeba okulalwa ngalo, phantsi kwakho. Akukho kuqonda kuye.
8 Andiyi kuthi na ngaloo mini, utsho uYehova, ndizitshabalalise izilumko kwaEdom, neengqondi ezintabeni zakwaEsawu?
9 Aya kuqhiphuka umbilini amagorha akho, Teman, ukuze banqanyulwe bonke ezintabeni zakwaEsawu ngokubulawa.
10 Ngenxa yokumgonyamela kwakho umninawa wakho uYakobi, kuya kukugubungela ukudana, unqanyulwe ngonaphakade.
11 Ngemini owabumi malunga naye, mini abasemzini bathimba ubutyebi bakhe, abolunye uhlanga beza emasangweni akhe, bayenzela amaqashiso iYerusalem: nawe wawunjengomnye wabo.
12 Musa ukukhangela kwimini yomninawa wakho ngemini yeshwangusha lakhe, ungabavuyeleli oonyana bakaYuda ngemini yenkxwaleko yabo; ungasineki ngemini yembandezelo.
13 Musa ukungena esangweni labantu bam ngemini yeshwangusha labo, ungakhangeli nawe ebubini babo ngemini yeshwangusha labo, ungasi sandla ebutyebini babo ngemini yeshwangusha labo.
14 Musa ukuma ekwahlukaneni kweendlela, ukuze unqumle abasabayo bakubo; ungabanikeli abaseleyo bakubo ngemini yembandezelo.
15 Ngokuba isondele imini kaYehova kuzo zonke iintlanga. Njengoko wenze ngako, kuya kwenjiwa njalo kuwe; okwenzileyo kuya kubuyela entlokweni yakho.
16 Ngokuba njengoko nisele ngako entabeni yam engcwele, ziya kuhlala zisela ngokunjalo zonke iintlanga, zisele zibizele, zibe njengabangabangakho.
17 Ke, entabeni yeZiyon kuya kubakho okusindileyo, kube yingcwele; indlu kaYakobi izihluthe iindawo eyazihluthwayo.
18 Indlu kaYakobi iya kuba ngumlilo, nendlu kaYosefu ibe lilangatye; indlu kaEsawu ibe ziindiza, batshise phakathi kwabo, babadle, kungabikho usalayo wasendlwini kaEsawu; ngokuba uYehova uthethile.
19 Abakwelasezantsi bozithimba iintaba zakwaEsawu; nabasezithabazini bahluthe amaFilisti; bahluthe isisimi sakwaEfrayim, nesisimi sakwaSamari; uBhenjamin ahluthe elaseGiliyadi.
20 Abathinjwa bakule mpi yonyana bakaSirayeli baya kubahlutha abangamaKanan, bade base eTsarefa, abathinjwa baseYerusalem abaseSefaradi bahluthe imizi yelasezantsi.
21 Konyuka abasindisi entabeni yeZiyon, ukuze bazigwebe iintaba zakwaEsawu, ubukumkani bube bobu kaYehova.


text:
Uyijonga Njani IBhayibhile?
Ngaba unokuthi . . .
yincwadi enobulumko babantu?
yincwadi yeentsomi namabali?
liLizwi likaThixo?
OKO KUTHETHWA YIBHAYIBHILE
“Sonke iSibhalo siphefumlelwe nguThixo.”—2 Timoti 3:16, INguqulelo Yehlabathi Elitsha.
INDLELA EKUNOKUKUNCEDA NGAYO OKU
Unokufumana iimpendulo ezanelisayo kwimibuzo ebalulekileyo yobomi.—IMizekeliso 2:1-5.
Ukhokelo olunokuthenjwa kwizinto zemihla ngemihla.—INdumiso 119:105.
Ithemba lokwenene ngekamva.—Roma 15:4.
NGABA SINOKUKUKHOLELWA NGOKWENENE OKO KUTHETHWA YIBHAYIBHILE?
Ewe, ngenxa yezi zizathu zintathu:
Iyavisisana. IBhayibhile yabhalwa malunga neminyaka eyi-1 600 ngabantu abahlukahlukeneyo abayi-40. Uninzi lwabo alwazani. Sekunjalo, yonke le ncwadi iyavisisana, inomxholo omnye!
Ichanile ngokwembali. Ababhali-mbali behlabathi badla ngokuziquma iimpazamo zabantu babo. Ngokwahlukileyo, ababhali beBhayibhile bazibhala iimpazamo zabo nezohlanga lwabo.—2 Kronike 36:15, 16; INdumiso 51:1-4.
Iziprofeto ezinokuthenjwa. IBhayibhile yaprofeta ngokutshatyalaliswa kweBhabhiloni kwiminyaka emalunga ne-200 ngaphambi kokuba kwenzeke oko. (Isaya 13:17-22) Asizange sichaze nje kuphela indlela eyayiza kutshatyalaliswa ngayo iBhabhiloni kodwa kuquka negama lomntu awayeza koyisa!—Isaya 45:1-3.
Ezinye iziprofeto ezininzi eziseBhayibhileni zazaliseka kanye ngendlela ezazichazwe ngayo. Kodwa oku koko besinokukulindela ngeLizwi likaThixo.—2 Petros 1:21.
KHAWUCINGE NGOKU
ILizwi likaThixo linokubuphucula njani ubomi bakho?
IBhayibhile iyawuphendula lo mbuzo kuISAYA 48:17, 18 nakweye-2 KUTIMOTI 3:16, 17.
Funda Okungakumbi
Ngaba Iindaba Ezilungileyo Zivela KuThixo Ngokwenene?
Sinokuqiniseka njani ukuba iBhayibhile ichanile?


text:
Ibali 34: Uhlobo Olutsha Lokutya
UYAYAZI na le nto icholwa ngabantu emhlabeni? Injengeqabaka. Imhlophe, yaye icolekile. Kodwa asiyoqabaka; yinto etyiwayo.
Kumalunga nenyanga enye kuphela amaSirayeli eyishiyile iYiputa. Asentlango. Kunqabile ukutya apha, yaye ke abantu bayakhalaza, besithi: ‘Akwaba uYehova ebesibulele eYiputa. Apho sasinako konke ukutya esikufunayo.’
Ngoko uYehova uthi: ‘Ndiza kunisa ukutya esibhakabhakeni.’ Yaye uYehova uyakwenza oku. Ngentsasa elandelayo xa amaSirayeli ebona kuwe le nto imhlophe, ayabuzana: ‘Yintoni le?’
UMoses uthi: ‘Kukutya enikunikwe nguYehova.’ Abantu bakubiza ngokuba yiMANA. Inencasa enjengesonka esinobusi.
UMoses uthi ebantwini: ‘Nimele nibuthe okulingene ukutyiwa ngumntu ngamnye.’ Ngoko ntsasa nganye babesenza oko. Kuthi ke ekugqatseni kwelanga, imana eshiyeke emhlabeni inyibilike
Kwakhona uMoses uthi: ‘Makungabikho namnye oyigcinela ingomso imana.’ Kodwa abanye abantu abaphulaphuli. Uyazi kwenzeka ntoni? Kusasa ngengomso imana abebeyigcinile izele ziimpethu, yaye iqalisa ukunuka!
Noko ke, kukho umhla omnye weveki uYehova axelela abantu ukuba ngawo babuthe imana yeentsuku ezimbini. Lo ngumhla wesithandathu. Yaye uYehova uthi enye mayigcinelwe ingomso, kuba engayi kuyiwisa ngomhla wesixhenxe. Xa begcina imana yomhla wesixhenxe, ayinyakazeli ziimpethu yaye ayinuki! Lo ngomnye ummangaliso!
Yonke iminyaka amaSirayeli esentlango uYehova uwondla ngemana
Eksodus 16:1-36; Numeri 11:7-9; Yoshuwa 5:10-12.
Imibuzo
- Kulo mfanekiso, yintoni le icholwa ngabantu, yaye ibizwa ngokuba yintoni?
- Nguwuphi umyalelo uMoses awunika abantu ngokuphathelele ukuchola imana?
- UYehova uthi mabenze ntoni abantu ngosuku lwesithandathu, yaye ngoba?
- Nguwuphi ummangaliso awenzayo uYehova xa imana beyigcina de ibe lusuku lwesixhenxe?
- UYehova ubondla ngemana kangangethuba elingakanani?
Imibuzo eyongezelelekileyo
- Funda iEksodus 16:1-36 neNumeri 11:7-9.
IEksodus 16:8 ibonisa ntoni ngokuphathelele imfuneko yokuhlonela abo bamiselwe ngokobuthixo kwibandla lamaKristu? (Heb. 13:17)
Entlango, amaSirayeli ayekhunjuzwa njani mihla le ngokuphathelele ukuxhomekeka kwawo kuYehova? (Eks. 16:14-16, 35; Dut. 8:2, 3)
UYesu wathi imana ifuzisela ntoni, yaye singenelwa njani sesi ‘sonka sivela ezulwini’? (Yoh. 6:31-35, 40)
- Funda uYoshuwa 5:10-12.
AmaSirayeli ayitya iminyaka emingaphi imana, oku kwawavavanya njani, yaye yintoni esinokuyifunda kule ngxelo? (Eks. 16:35; Num. 11:4-6; 1 Kor. 10:10, 11)


text:
Izikhwenene Ekuthiwa Ziimacaw
IMIBALA eqaqambileyo ivela phezu kwemithi yehlathi njengoko iqela leentaka liqalisa ukubhabha! Lo mbono mhle watsala abahloli bamazwe baseYurophu abafika kuMbindi noMzantsi Merika ekupheleni kweminyaka yoo-1400. Babebona izikhwenene ekuthiwa ziimacaws ezinezisila ezide ezifumaneka kwimimandla yetropiki yoMntla noMzantsi Merika. Kungekudala, imifanekiso yezi zidalwa zimangalisayo yayikwiimapu zalo mmandla njengophawu lweparadesi eyayisandul’ ukufunyanwa.
Iinkunzi neemazi zezi zikhwenene ziqaqambile ngemibala, nto leyo engaqhelekanga kwiintaka ezinemibalabala. Iimacaws ziintaka ezikrelekrele, ezithanda ukuhlala kunye ezenza ingxolo ehlabayo ezindlebeni. Iqela ngalinye liba neentaka ezimalunga ne-30, kwaye zishiya iindlwana zazo kwakusasa ukuze ziye kutya iinkozo, iziqhamo zeetropiki nezinye izinto ezizityayo. Njengezinye izikhwenene, ezi ntaka zisebenzisa iinzipho zazo ukuze zibambe ukutya, zikufake kuloo milomo yazo mikhulu. Ziyakwazi nokuvula amaqokobhe aqinileyo amandongomane! Emva kokutya, zidla ngokubhabha ziye emaweni okanye phezu kwemilambo zize zitye udongwe, nto leyo esenokuba izinceda zihlise ityhefu ekwizinto ezizityileyo kwaye zifumane nezimbiwa ezizidingayo.
“[UThixo] yonk’ into uyenze yantle ngexesha layo.”—INtshumayeli 3:11.
Iinkunzi neemazi zeemacaw zidla ngokuhlala kunye ubomi bazo bonke, zincedisane ekunyamekeleni amantshontsho azo. Iindidi ezahlukeneyo zakha iindlwana zazo kwimingxuma esemithini, kwimingxuma ekwiindonga zemilambo nakwiziduli, okanye kwiimfanta nakwiintanda zamawa, apho inkunzi nemazi zinokubonwa zisusana iintakumba. Nangona amantshontsho eba sele ekhule ngokupheleleyo kwiinyanga ezintandathu, ahlala nabazali bawo malunga neminyaka emithathu. Iimacaw zasendle ziphila phakathi kweminyaka eyi-30 neyi-40, kodwa ezinye zezo ziselugcinweni ziye zaphila iminyaka engaphezu kweyi-60. Kukho malunga neendidi eziyi-18 zezi ntaka, ibe ezinye zazo ziboniswe apha.